99 peratus kawasan terjejas terima bekalan air sepenuhnya

KUALA LUMPUR, 27 Rabiulawal 1442H, Jumaat – Bekalan air di 1,263 atau 99 peratus kawasan di Lembah Klang yang mengalami gangguan telah pulih sepenuhnya pada 6 pagi tadi.

Ketua Komunikasi Korporat Pengurusan Air Selangor Sdn Bhd (Air Selangor) Elina Baseri berkata jumlah tersebut adalah daripada 1,279 kawasan yang terlibat dengan gangguan bekalan air tidak berjadual dan 16 kawasan yang terjejas masih lagi dalam proses pemulihan dan akan menerima bekalan air secara berperingkat.

“Pemulihan kawasan masing-masing di Petaling, Gombak, Kuala Lumpur, Kuala Langat dan Kuala Selangor adalah 100 peratus, manakala di Klang/ Shah Alam (92 peratus), Hulu Selangor (91),” katanya dalam kenyataan pagi ini.

Gangguan bekalan air tidak berjadual ini berlaku ekoran henti tugas Loji Rawatan Air (LRA) Sungai Selangor Fasa 1, 2, 3 dan Rantau Panjang berikutan pencemaran sumber air mentah dikesan di Sungai Selangor pada Selasa lepas.

“Air Selangor juga berharap para pengguna yang telah mendapat bekalan air akan menggunakannya secara berhemat bagi memastikan proses pemulihan di kawasan yang terjejas berjalan lancar seperti yang dijadualkan.

“Bantuan bekalan air alternatif melalui pili-pili awam dan Pusat Khidmat Setempat (PKS) masih lagi disediakan untuk kemudahan para pengguna yang masih lagi terlibat dengan gangguan bekalan air tidak berjadual ini,” katanya.

Pengguna yang ingin mendapatkan maklumat lanjut mengenai gangguan bekalan air boleh melayari saluran komunikasi rasmi Air Selangor di aplikasi Air Selangor, Facebook, Twitter dan Instagram serta laman sesawang di www.airselangor.com. – Bernama


Dron kesan 55 pencerobohan sempadan negara sejak Jun

KUALA LUMPUR, 9 Jamadilawal 1442H, Khamis – Teknologi dron berjaya mengesan sebanyak 55 pencerobohan sempadan negara sejak ia digunakan dalam Op Benteng pada Jun, kata Menteri Kanan (Kluster Keselamatan), Datuk Seri Ismail Sabri Yaakob.

Beliau berkata, pengesanan tersebut juga membawa kepada tangkapan bagi kes pencerobohan negara yang membuktikan keberkesanan penggunaan teknologi pesawat tanpa pemandu itu.

“Penggunaan teknologi dron adalah sangat penting kerana negara perlu menjaga sempadan yang luas contohnya di kawasan perairan Sabah.

“Sebab itu kita menggunakan teknologi dron di kawasan sempadan Malaysia termasuk di kawasan darat,” katanya pada sidang media harian perkembangan Perintah Kawalan Pergerakan Bersyarat di Wisma Pertahanan di sini hari ini.

Ismail Sabri juga berkata, kerajaan telah memperoleh beberapa aset termasuk motosikal jenis scrambler, ATV (kenderaan lasak pelbagai bentuk permukaan muka bumi), radar dan dron untuk digunakan ketika Op Benteng, terutama di utara tanah air.

Beliau berkata perolehan itu dibuat menerusi peruntukan khas di bawah Majlis Keselamatan Negara bagi memperkukuhkan kawalan sempadan negara.

“Kerajaan akan terus mempertingkatkan aset bagi mengawal sempadan negara dalam Op Benteng,” katanya.

Bernama sebelum ini melaporkan Panglima Angkatan Tentera Malaysia, Jeneral Tan Sri Affendi Buang berkata operasi pemantauan dan kawalan di sempadan negara dapat dilaksana dengan lebih berkesan melalui penggunaan aset dron secara lebih meluas. – Bernama


‘Buang masa saja berdebat’: Tok Mat

BANGI, 16 Ramadan 1443H, Isnin – Biarpun ‘sekapal’ namun penganjuran debat antara dua figura politik negara iaitu Datuk Seri Najib Razak dengan ketua pembangkang, Datuk Seri Anwar Ibrahim seolah-olah tidak disambut baik Timbalan Presiden UMNO, Datuk Seri Mohamad Hasan.

Bagi Mohamad, penganjuran debat seumpama itu dilihat hanya membuang masa sedangkan isu kesejahteraan rakyat perlu lebih diutamakan.

Malah, beliau yang juga Ahli Dewan Undangan Negeri (ADUN) Rantau itu tidak tahu menahu mengenai debat antara dua pemimpin berkenaan.

“Saya tidak tahu menahu tentang itu (debat), bagi saya debat-debat ini membuang masa sahaja.

“Buat apa mahu berdebat-debat yang penting kita bersama bersetuju untuk melihat supaya kesejahteraan dan kepentingan rakyat itu menjadi keutamaan.

“Kita berdebat menang kalah itu cerita lain, apa gunanya berdebat tetapi rakyat masih lagi terbeban dan kesejahteraan mereka masih tidak mendapat perhatian,” katanya seperti dilaporkan portal tempatan, hari ini.

Debat Perdana antara bekas Perdana Menteri dan Presiden PKR itu akan berlangsung pada 12 Mei depan di Dewan Tunku Canselor, Universiti Malaya (UM).

Dalam sidang media bersama Pengarah Komunikasi Pakatan Harapan (PH), Fahmi Fadzil dan Ketua Penerangan Barisan Nasional (BN) semalam berkata, debat itu dijangka diadakan selama dua jam mulai jam 9 malam dan boleh disaksikan secara fizikal atau melalui saluran media.

Katanya, format debat merangkumi tiga bahagian berhubung isu Sapura Energy Berhad (SEB), masa depan Malaysia dan sesi soal jawab.


Tiada permintaan bubar DUN dari MB Selangor

BANGI, 16 Rabiulawal 1444H, Khamis – Tiada permintaan untuk membubarkan Dewan Undangan Negeri (DUN) Selangor dibuat oleh Menteri Besar, Datuk Seri Amirudin Shari ketika menghadap Sultan Sharafuddin Idris Shah pada 11 Oktober lalu.

Perkara itu dijelaskan Setiausaha Sulit Sultan Selangor, Datuk Muhammad Munir Bani hari ini susulan mendapati terdapat beberapa kenyataan kurang tepat berhubung keputusan kerajaan negeri untuk tidak membubarkan DUN bagi mengadakan pilihan raya tahun ini.

“Sebenarnya pada 11 Oktober 2022 yang lalu, YAB Datuk Menteri Besar Selangor tidak membuat permintaan kepada KDYMM Sultan Selangor untuk membubarkan Dewan Negeri Selangor pada tahun ini dan berhasrat untuk meneruskan pentadbiran kerajaan negeri.

“Baginda Sultan Selangor mengambil maklum akan kedudukan ini dan mengharapkan agenda pembangunan negeri Selangor yang telah dirancang dapat diteruskan demi kepentingan rakyat,” katanya dalam kenyataan, hari ini.

Selasa lalu, Amirudin menegaskan kerajaan Selangor mengekalkan pendirian tidak membubarkan DUN sehingga hujung tahun ini bagi Pilihan Raya Umum ke-15 (PRU15).

Beliau yang juga Pengerusi Pakatan Harapan (PH) Selangor berkata, pihaknya masih kekal dengan keputusan itu selepas menyembah maklum nasihat baginda supaya menyelesaikan terlebih dulu urusan kepada rakyat negeri ini.

“Perbincangan saya bersama Sultan Sharafuddin adalah pertemuan lazim melibatkan pelbagai perkara yang perlu diselesaikan sebelum pembubaran DUN.

“Ia antaranya berkaitan soal pembangunan, banjir, bajet dan Rancangan Selangor Pertama. Maka dengan itu, PH Selangor kekal dengan keputusan tidak membubarkan DUN pada tahun ini,” katanya.


PH boleh teruskan angan-angan rampas Kedah

LANGKAWI, 15 Zulhijjah 1444H, Selasa – Pakatan Harapan (PH) boleh meneruskan angan-angan untuk merampas Kedah pada Pilihan Raya Negeri (PRN), demikian kata Datuk Seri Muhammad Sanusi Md Nor.

Menteri Besar Kedah berkata, peralihan undi sebanyak 10 peratus yang diimpikan PH itu sukar berlaku dalam politik, khususnya apabila mengambil kira corak sokongan di Kedah.

“Perubahan pengundi Melayu susah berlaku, khususnya babitkan pengundi Melayu yang masih mahu bersama PN.

“Tak apalah, (PH) boleh teruskan berangan-angan,” katanya seperti dilapor akhbar tempatan.

Tidak gentar dengan PH, Muhammad Sanusi berkata, sokongan pengundi ketika Pilihan Raya Umum ke-15 (PRU15) lalu menunjukkan Perikatan Nasional (PN) menjadi pilihan apabila berjaya membolot 14 daripada 15 kerusi Parlimen yang ditandingi.

“Saya percaya gelombang itu masih kekal hingga PRN.

“Sukar mahu ubah sokongan pengundi PN kepada parti atau gabungan lain di negeri ini,” katanya.

Kedah mempunyai 36 kerusi DUN dengan komposisi terkini menyaksikan PN memiliki 20 kerusi, iaitu PAS sebanyak 14 kerusi dan Parti Pribumi Bersatu Malaysia (Bersatu) enam kerusi.

PH memiliki 10 kerusi yang menggabungkan PKR sebanyak lima kerusi, Amanah dengan tiga kerusi dan DAP (dua) manakala BN dan Pejuang masing-masing beroleh dua kerusi.

Dua kerusi kosong, iaitu Gurun berikutan Ahli Dewan Undangan Negeri (ADUN) Gurun, Datuk Johari Abdul melepaskan jawatannya, sementara DUN Belantek kosong disebabkan kematian ADUN, Datuk Mohd Isa Shafie pada 14 Jun lepas.


Gagal beri khidmat punca calon PH tukar kawasan?

BANGI, 3 Rabiulakhir 1444H, Sabtu – Perdana Menteri, Datuk Seri Ismail Sabri Yaakob tidak menolak kemungkinan Pakatan Harapan (PH) menukar beberapa calon kerusi Parlimen dalam Pilihan Raya Umum ke-15 (PRU15) kerana gagal memberikan khidmat di tempat mereka.

Beliau berkata, keadaan itu berbeza dengan UMNO yang mengekalkan kawasan sama, kerana menurutnya, wakil rakyat mereka telah memberikan perkhidmatan terbaik di tempat masing-masing.

“Mungkin mereka tak yakin perkhidmatan yang mereka berikan selama ini kepada pengundi menyebabkan mereka ke tempat lain dan buat janji-janji baharu supaya boleh mempengaruhi pengundi di tempat baharu.

“Mereka tak boleh membohongi pengundi sama, kalau tak beri perkhidmatan kepada pengundi di kawasan itu, rakyat tak percaya,” katanya seperti dipetik media tempatan, hari ini.

Mengulas mengenai kawasan Parlimen Bera, Ismail Sabri yang juga Naib Presiden UMNO berkata, beliau telah bertanding sejak tahun 2004 dan tidak berpindah kawasan lain.

“Saya di Bera sejak tahun 2004 saya masih kekal di Bera. Kalau saya Perdana Menteri, mungkin saya boleh minta pindah di kawasan selamat.

“Kalau saya tak beri perkhidmatan kepada rakyat di Bera, saya takut, sebab janji saya tak diterima. Tapi hampir semua calon UMNO kekal di tempat sama sebab kita berikan perkhidmatan terbaik.

“Kalau kita janji nak berikan perkhidmatan pun mereka yakin dengan kita,” katanya.

Sebelum ini, bekas naib presiden PKR, Tian Chua memberi amaran bahawa langkah PKR menggugurkan beberapa Ahli Parlimen menjelang PRU15 boleh menjejaskan parti.

Menurut Tian Chua, terdapat ramai kalangan ahli parti itu kecewa dengan keputusan dibuat pucuk pimpinan dalam memilih calon-calon untuk bertanding di beberapa kerusi bagi mendepani pilihan raya.

Antara bekas ahli Parlimen PKR yang tidak akan mempertahankan kerusi mereka termasuk, Maria Chin Abdullah (Petaling Jaya), R Sivarasa (Sungai Buloh), Tan Yee Kew (Wangsa Maju), June Leow (Hulu Selangor), Johari Abdul (Sungai Petani) dan Chan Ming Kai (Alor Setar).


27 Disember diisytihar Hari Kesiapsiagaan Wabak Antarabangsa

WASHINGTON, 22 Rabiulakhir 1442H, Selasa – Pertubuhan Bangsa-Bangsa Bersatu (PBB) mengisytiharkan 27 Disember sebagai Hari Kesiapsiagaan Wabak Antarabangsa, susulan kes COVID-19 yang kini meragut lebih sejuta nyawa, sejak hampir setahun lalu.

Perhimpunan Agung PBB mengisytiharkan hari itu bagi menekankan mengenai kepentingan pencegahan, kesediaan dan kerjasama menentang wabak, kata badan antarabangsa berkenaan dalam satu kenyataan.

Sebelum ini, ratusan pemimpin dunia mengambil bahagian dalam sesi khas PBB secara dalam talian berhubung isu pandemik COVID-19.

Mereka menuntut tindakan segera dan jaminan pengedaran vaksin COVID-19 dibuat secara adil.

Duta Besar PBB di Vietnam, Dang Dinh Quy menyifatkan COVID-19 bukanlah wabak pertama dan tidak juga yang terakhir.

“Pandemik bukan hanya buat kita lebih berjaga-jaga, tetapi sebagai peringatan untuk kita meningkatkan kesiapsiagaan,” katanya dalam kenyataan itu.

Sehingga kini, jumlah kematian akibat COVID-19 sudah mencecah 1.5 juta orang di seluruh negara, sejak virus itu dikesan pertama kali di Wuhan, China. – Agensi


JPJ, SPRM komited perkasa integriti tadbir urus

KUALA LUMPUR, 14 Jamadilawal 1442H, Selasa – Jabatan Pengangkutan Jalan (JPJ) dan Suruhanjaya Pencegahan Rasuah Malaysia (SPRM) komited, memperkasakan aspek integriti dan tadbir urus telus dalam pelaksanaan tugasan rutin, melalui hubungan kerjasama strategik antara kedua-dua jabatan itu.

JPJ dan SPRM dalam kenyataan bersama hari ini memaklumkan, satu kerangka kerja dan kolaborasi rapat telah diwujudkan, ke arah menyuburkan budaya kerja berintegriti tinggi di seluruh Pejabat JPJ.

Perkara itu diputuskan ketika kunjungan hormat Ketua Pengarah JPJ Datuk Zailani Hashim ke atas Ketua Pesuruhjaya SPRM Datuk Seri Azam Baki, semalam.

Zailani berkata, jabatan itu tidak akan berkompromi dengan apa juga salah laku yang melibatkan mana-mana warga kerjanya dengan pihak-pihak luar yang bersangkutan dengan aspek integriti.

Menurutnya, JPJ mengamalkan pendekatan polisi ‘pintu terbuka’ dan bersedia menerima apa-apa syor daripada orang awam, ke arah meningkatkan kecekapan jabatan dalam penyampaian perkhidmatan kepada orang awam.

“Saya berazam meningkatkan imej positif JPJ ke tahap lebih tinggi, dan meningkatkan tahap integriti kalangan warga kerja jabatan tanpa mengesampingkan aspek kolaborasi rapat dengan jabatan atau agensi penguatkuasaan lain, di negara ini,” katanya.

Sementara itu, Azam berkata pihaknya menyambut baik hasrat itu dan berjanji akan memberi kerjasama padu melalui penempatan Pegawai Integriti Bertauliah (CeIO), di Bahagian Integriti JPJ.

“Sejak dahulu lagi hubungan strategik antara pihak JPJ dan SPRM telah direalisasikan melalui pelaksanaan operasi bersama, seperti op kenderaan klon, penipuan ujian lesen memandu dan lain-lain.

“Kedua-dua pihak juga telah bersetuju untuk menyemak semula Nota Kerjasama (JPJ-SPRM), yang telah dimeteraikan pada 2017, ke arah usaha untuk menambah baik dan memantapkan hubungan kerja antara dua jabatan ini,” katanya. – Bernama


Guru dibenar mengajar tanpa pakai pelitup muka

PUTRAJAYA, 26 Ramadan 1443H, Khamis – Guru di semua sekolah dan institusi pendidikan di bawah Kementerian Pendidikan (KPM) dibenarkan tidak memakai pelitup muka ketika sesi pembelajaran dan pengajaran (PdP) di dalam kelas bermula 1 Mei ini.

Bagaimanapun, semua murid masih tertakluk dengan kewajiban memakai pelitup muka di dalam bilik darjah, selaras dengan ketetapan mewajibkan pemakaian itu di ruangan tertutup.

Perkara itu adalah antara kelonggaran prosedur operasi standard (SOP) pengoperasian sekolah yang diumumkan Menteri Pendidikan, Datuk Dr Radzi Jidin hari ini, setelah mengambil kira pengumuman Kementerian Kesihatan (KKM) semalam.

Beliau berkata, pengecualian pelitup muka hanya dikhususkan kepada guru-guru yang sedang mengajar di dalam kelas serta mereka yang berada bersendirian di kawasan tertutup di sekolah.

“Apabila berada di luar sekolah atau kawasan terbuka, selaras diumumkan oleh KKM, murid atau warga pendidik yang berada di luar bangunan atau kawasan terbuka di premis institusi pendidikan bawah KPM boleh membuka pelitup muka.

“Tetapi, digalakkan memakainya bagi dalam keadaan tertentu apabila melakukan aktiviti secara berkumpulan,” katanya dalam sidang media khas, hari ini.

Dr Radzi berkata, bermula 1 Mei ini juga, mana-mana pelawat ke sekolah tidak lagi perlu membuat imbasan kod QR MySejahtera, selaras dengan ketetapan KKM.

Sementara bagi SOP penjarakan fizikal, beliau berkata, KPM menetapkan bahawa tiada lagi penjarakan satu meter antara murid di dalam kelas, dan guru boleh memilih pendekatan paling baik berkaitan penyusunan kelas.

“Seterusnya ujian kendiri COVID-19, jika sebelum ini kita laksanakan ujian secara rawak di mana 10 peratus murid setiap sekolah akan melakukan ujian kendiri pada hari Rabu, termasuk bagi kemasukan sekolah berasrama iaitu pada hari pertama, hari keenam dan hari ke-14.

“Sekarang dengan ketetapan baharu, tiada lagi ujian kendiri COVID-19 dilaksanakan seperti sebelum ini, namun ujian akan dilaksanakan kepada mereka yang bergejala,” katanya.

Selaras dengan transisi ke fasa endemik, Dr Radzi berkata, kehadiran murid ke sekolah kini diwajibkan seperti mana sebelum negara berdepan situasi pandemik.

“Jika sebelum ini kehadiran tidak diwajibkan dan tiada tindakan disiplin sekiranya tidak hadir, namun mengambil kira keadaan semasa, kehadiran murid ke sekolah adalah diwajibkan.

“Jadi setelah bergerak ke fasa endemik, kita mewajibkan kehadiran murid ke sekolah, namun seperti biasa ada sebab tertentu untuk tidak hadir dan perlu dimaklumkan kepada pihak sekolah,” katanya.


Ibu empat anak terharu terima bantuan Yayasan Ikhlas

TAWAU, 30 Jamadilakhir 1442H, Jumaat – Ibu kepada empat orang anak terharu kerana menerima kunjungan sukarelawan Yayasan Ikhlas, hari ini.

Menceritakan detik itu, Pengerusi Pemegang Amanah Yayasan Ikhlas, Prof Dr Zainur Rashid Zainuddin berkata, wanita dikenali sebagai Kasnah itu ternyata gembira apabila menerima sumbangan dari pihaknya.

Katanya, keluarga Kasnah merupakan keluarga terawal yang menerima kunjungan Yayasan Ikhlas, pagi tadi.

“Beliau yang baru berumur awal 40-an diserang angin ahmar di permulaan PKP Mac tahun lalu.

“Suaminya bekerja sebagai pemandu separuh masa tidak berpeluang untuk menghantar beliau ke hospital.

“Beliau menangis teresak-esak dengan kunjungan sukarelawan Yayasan Ikhlas yang hadir memberikan sumbangan bantuan makanan asasi dan wang ringgit,” katanya dalam kenyataan di Facebook, hari ini.

Dalam pada itu, Prof Zainur Rashid sempat beramah mesra dengan salah seorang anak Kasnah, Afiq, 16, yang bersekolah, namun tidak dapat mengikuti kelas pelajaran atas talian kerana tidak mampu memiliki peranti yang diperlukan.

Berikutan itu, beliau menyampaikan sumbangan telefon pintar kepada pelajar berkenaan di samping menasihatnya supaya belajar bersungguh-sungguh.

“Saya berpesan kepada Afiq agar sentiasa menjaga solatnya dan berbuat baik kepada ibu bapa, khususnya buat ibunya yang masih belum pulih daripada strok,” katanya.

Prof Zainur Rashid turut memaklumkan Yayasan Ikhlas akan mengagihkan sumbangan kepada 107 buah keluarga di Tawau hari ini dan esok, sebelum ke Lahad Datu dan Semporna pada hari berikutnya.


PRN Johor: JKNJ keluar 21 kompaun babit pelanggaran SOP

JOHOR BAHRU, 28 Rejab 1443H, Rabu – Jabatan Kesihatan Negeri Johor (JKNJ) telah mengeluarkan 21 kompaun sejak kempen Pilihan Raya Negeri (PRN) Johor bermula Sabtu lepas, kata Pengarahnya, Datuk Dr Aman Rabu.

Beliau berkata, setakat 2 petang hari ini, kompaun yang dikeluarkan ke atas individu dan penganjur program yang termasuk dalam kempen PRN Johor itu disebabkan kesalahan umum tidak mematuhi prosedur operasi standard (SOP) COVID-19.

“Saya menasihati agar semuanya terus mematuhi SOP yang telah ditetapkan,” katanya yang dihubungi Bernama hari ini.

Dr Aman berkata demikian sebagai mengulas mengenai tindakan penguatkuasaan JKNJ melibatkan kompaun yang dikeluarkan sepanjang kempen PRN tersebut.

Pada 14 Februari lepas, Menteri Kesihatan, Khairy Jamaluddin telah mengarahkan Kementerian Kesihatan mengeluarkan kompaun kepada beberapa pemimpin Barisan Nasional (BN) termasuk Bendahari Agung, Datuk Seri Hishammuddin Tun Hussein, Pengerusi BN Johor Datuk Hasni Mohammad dan Presiden MIC Tan Sri S. A Vigneswaran.

Selain itu, penganjur program tinjaun mesra Pengerusi Lembaga Penasihat BN, Datuk Seri Mohd Najib Tun Abdul Razak di Parlimen Pulai, Ahad lepas, turut dikompaun.

Sehari sebelum itu, calon Parti Ikatan Demokratik Malaysia (MUDA), Azrol Ab Rahani yang bertanding di kerusi Dewan Undangan Negeri (DUN) Bukit Permai dikompaun RM1,000 kerana gagal membuat penjarakan fizikal iaitu melakukan laga penumbuk di Dewan Raya Bandar Putra, Kulai.

Terbaharu, tiga kompaun bernilai RM3,000 dikenakan terhadap penganjur ceramah mega pertama anjuran Pakatan Harapan, malam semalam.-  Bernama


Lebih 400 kesan jenayah perang Russia ditemukan di Kherson

KHERSON, 19 Rabiulakhir 1444H, Isnin – Penyiasat menemukan lebih 400 kesan jenayah perang di Ukraine yang ditinggalkan oleh tentera Russia sebelum pasukan itu berundur dari wilayah berkenaan.

Presiden Ukraine, Volodymyr Zelensky berkata, ratusan mayat orang awam dan tentera juga ditemukan.

Bagaimanapun, Moscow menafikan tindakan tentera yang sengaja menyasarkan orang awam.

Sementara itu, pihak berkuasa Ukraine kini melaksanakan perintah berkurung dan menghadkan perjalanan keluar masuk ke wilayah Kherson.

“Di wilayah Kherson, tentera Russia meninggalkan kekejaman yang sama di wilayah lain dalam negara kami.

“Kami akan mencari keadilan di atas setiap pembunuhan yang dilakukan terhadap orang awam yang tidak bersalah,” kata Zelensky dalam ucapan hariannya.

Sejak pencerobohan Russia-Ukraine, beberapa kawasan kubur besar ditemukan termasuk di Bucha, Izyum dan Mariupol.

Ukraine mendakwa kesemua pembunuhan berkenaan adalah perbuatan Russia menuntut mereka bertanggungjawab di atas kekejaman berkenaan.

Bulan lalu, Suruhanjaya Pertubuhan Bangsa-Bangsa Bersatu (PBB) berkata, Russia perlu bertanggunjawab di atas sebahagian besar perlanggaran hak asasi manusia berkenaan.

Kherson adalah wilayah yang berjaya ditawan oleh tentera Russia sejak Februari lalu.

Malah, September lalu, Presiden Russia, Vladimir Putin mendakwa wilayah Kherson dan tiga lagi wilayah telah diisytiharkan menjadi sebahagian Russia.

Bagaimanapun, Jumaat lalu, Kherson berjaya dibebaskan oleh tentera Ukraine sekali gus menyebabkan orang awam mengibarkan bendera sebagai menyambut tentera Ukraine. – Agensi


BNM dijangka kekalkan OPR pada 3.0 peratus

KUALA LUMPUR, 14 Syawal 1444H, Jumaat – Bank Negara Malaysia (BNM) telah mencapai akhir kitaran kenaikan kadarnya dan akan mengekalkan kadar dasar semalaman (OPR) pada 3.0 peratus bagi baki tempoh tahun ini, menurut BMI.

Firma pembrokeran yang merupakan sebuah unit di bawah agensi penarafan kredit Fitch Solutions itu menjelaskan BNM akan semakin mengalihkan tumpuannya kepada menyokong pertumbuhan dalam beberapa bulan akan datang apabila inflasi dalam negara terus menjadi sederhana.

“Pandangan ini disokong oleh kenyataan yang dikeluarkan oleh bank pusat itu, apabila bank pusat yakin pendirian dasar monetari semasa adalah sedikit akomodatif dan kekal menyokong ekonomi,” menurut BMI dalam nota penyelidikan pada Jumaat.

BMI juga menjangkakan BNM mengekalkan kadar dasarnya dalam mesyuarat seterusnya pada Julai atas dua sebab.

Pertama, inflasi keseluruhan terus berkurangan kepada 3.4 peratus tahun ke tahun pada Mac daripada 3.7 peratus pada Februari, menandakan kadar paling perlahan dalam tempoh sembilan bulan.

Firma pembrokeran itu menyatakan inflasi akan terus menjadi sederhana dalam beberapa bulan akan datang disebabkan kesan asas dan harga komoditi yang lebih rendah.

Kedua, ringgit dijangka meneruskan dagangan berjulat dalam beberapa bulan akan datang dan ini bermakna turun naik ketara mata wang tidak akan menimbulkan kebimbangan utama bagi BNM, tambahnya.

“Susulan mesyuarat terkini Rizab Persekutuan Amerika Syarikat (Fed) pada 3 Mei, pasukan global kami menjangkakan Kadar Dana Fed dinaikkan hanya sedikit untuk mencecah paras tertinggi 5.50 peratus menjelang separuh pertama 2023, daripada 5.25 peratus pada masa ini.

“Walaupun jika BNM mengekalkan kadar dasarnya untuk baki tempoh 2023, ini tidak mungkin mencetuskan aliran keluar portfolio yang besar kerana perbezaan kadar faedah akan menjadi kecil,” menurut BMI.

Inflasi keseluruhan menjadi sederhana kepada 2.5 peratus pada akhir 2023, menjadikan inflasi purata kepada 2.9 peratus pada 2023 berbanding 3.4 peratus pada 2022, jelasnya.

Sementara itu, BMI menjangkakan pertumbuhan ekonomi menjadi sederhana pada tempoh suku akan datang iaitu kepada 4.8 peratus bagi suku pertama 2023 dan 4.0 peratus pada suku kedua, daripada 7.0 peratus pada suku terakhir 2022.

Ini akan mencecah di bawah purata prapandemik 4.6 peratus  yang direkodkan di antara 2018 dengan 2019, menurutnya.

“Kami menjangkakan permintaan terpendam akan reda dan kelembapan permintaan luaran akan turut merebak ke bahagian ekonomi yang lain.

“Dalam penyata dasar monetarinya, BNM juga berpandangan bahawa eksport akan menjadi sederhana,” tambahnya.- Bernama


Lubnan berhasrat tubuh kerajaan teknokrat

BEIRUT, 7 Rabiulawal 1442H, Sabtu – Bekas Perdana Menteri Lubnan yang dilantik semula, Saad Hariri mengumumkan bakal membentuk kerajaan teknokratik yang akan bekerja sesuai dengan cadangan pembaharuan Perancis.

Hariri berkata, beliau mahu menumpukan kepada reformasi yang harus dilaksanakan secepat mungkin, melalui pembentukan kerajaan teknokrat.

Bercakap mengenai ekonomi Lubnan, beliau berkata, semua institusi kini berdepan krisis sehingga kerajaan mencari jalan penyelesaian dalam masa terdekat.

“Kita memerlukan masa dan kita harus melakukan pembaharuan yang kita persetujui di Istana Pine (bermaksud Kedutaan Perancis di Beirut),” katanya.

Khamis lalu, Presiden Lubnan, Michel Aoun melantik Hariri untuk membentuk kerajaan baharu negara itu – tidak sampai setahun selepas pemimpin Gerakan Masa Depan berkenaan meletak jawatan.

Hariri pernah berkhidmat sebagai Perdana Menteri sebanyak dua kali sebelum ini, bermula 2009 hingga 2011 dan dari 2016 hingga Januari lalu sebelum digantikan dengan pemerintahan Hassan Diab.

Kerajaan Diab memerintah pada Februari lalu, menggantikan kerajaan Hariri yang mengundurkan diri pada 29 Oktober, berikutan tunjuk perasaan popular yang mendesak tuntutan ekonomi dan politik. – Agensi


Selangor haram merokok, minum arak di taman awam

BANGI, 22 Zulkaedah 1441H, Selasa – Selangor mengharamkan perbuatan menghisap rokok termasuk rokok elektronik dan minum minuman keras di taman awam di seluruh negeri itu, kata EXCO Kerajaan Tempatan, Pengangkutan Awam dan Pembangunan Kampung Baru, Ng Sze Han.

Beliau berkata, larangan baharu itu dimasukkan ke dalam senarai kesalahan Undang-Undang Kecil Taman 2005 Pihak Berkuasa Tempatan (PBT) negeri Selangor.

“Dengan pindaan UUK Taman 2005 ini, Selangor menjadi negeri yang pertama di Malaysia yang melarang meminum arak dan merokok di taman-taman permainan serta taman-taman rekreasi di seluruh negeri ini,” katanya seperti dipetik media tempatan, hari ini.

Beliau berkata, penguatkuasaan undang-undang berkenaan akan dilaksanakan oleh PBT dan saman maksimum sebanyak RM1,000 boleh dikenakan kepada pengunjung yang ingkar dengan larangan yang ditetapkan.

Katanya, penguat kuasa PBT akan mengadakan operasi dari semasa ke semasa dan orang ramai juga boleh membuat aduan kepada PBT sekiranya melihat salah laku berkenaan di taman awam.

“Sebagai permulaan, kita mungkin memberi amaran terlebih dahulu sebelum tindakan saman dikenakan kepada pelaku,” katanya.

Sze Han berkata, taman permainan dan taman rekreasi kerap dikunjungi oleh semua lapisan masyarakat termasuk kanak-kanak dan warga emas untuk beriadah, bersukan serta melakukan aktiviti kekeluargaan.

“Justeru, demi keselesaan dan kesihatan pengunjung lebih-lebih lagi pada pasca COVID-19, tiba masa untuk melarang aktiviti minum arak dan merokok di taman permainan dan taman rekreasi mengikut UUK Taman,” katanya.


Najib tidak kata atau buat apa-apa pisahkan diri dari Jho Low

KUALA LUMPUR, 10 Rabiulakhir 1443H, Isnin – Mahkamah Tinggi di sini hari ini diberitahu bahawa bekas Perdana Menteri Datuk Seri Najib Tun Razak tidak berkata atau melakukan apa-apa untuk memisahkan dirinya daripada ahli perniagaan dalam buruan Low Taek Jho atau Jho Low.

Memberi keterangan semasa pemeriksaan semula oleh Timbalan Kanan Pendakwa Raya Datuk Seri Gopal Sri Ram, bekas Ketua Pegawai Eksekutif 1Malaysia Development Berhad (1MDB) Mohd Hazem Abdul Rahman berkata Najib tidak pernah mengeluarkan sebarang arahan untuk tidak mematuhi arahan yang diberikan oleh Jho Low dalam semua perkara berkaitan 1MDB.

Sri Ram: Ketika anda bermesyuarat di rumah tertuduh dan Jho Low hadir, apa yang anda perhatikan mengenai hubungan antara Jho Low dan tertuduh?

Mohd Hazem: Mereka teramat rapat.

Sri Ram kemudian menyoal saksi pendakwaan ke-10 berusia 49 tahun itu mengapa beliau mematuhi arahan Jho Low dan Mohd Hazem menjawab semua arahan Jho Low “datang daripada Najib sendiri.”

Mohd Hazem juga berkata peranan Jho Low dalam 1MDB telah disembunyikan semasa pertemuan dengan firma perakaunan KPMG Malaysia untuk membincangkan audit syarikat itu kerana Jho Low sendiri telah mengarahkan agar namanya tidak didedahkan.

Ditanya lanjut mengenai penyingkiran KPMG Malaysia sebagai juruaudit pembangunan strategik syarikat itu, Mohd Hazem berkata firma tersebut enggan menandatangani laporan audit bagi tahun kewangan 2013 1MDB.

Saksi itu juga berkata beliau telah menerima tekanan termasuk daripada Najib sendiri untuk memastikan bahawa laporan audit tersebut ditandatangani.

“Saya telah dipanggil secara langsung oleh beliau (Najib) yang meminta saya mencari jalan untuk menyelesaikan perkara itu (menandatangani laporan audit) dan satu-satunya cara untuk menyelesaikannya ialah menggantikan KPMG dengan juruaudit baharu.

“Ketika itu, saya berada dalam kedudukan yang tidak membolehkan saya untuk tidak mematuhi Datuk Seri Najib kerana beliau adalah Perdana Menteri,” katanya.

KPMG dilantik sebagai juruaudit 1MDB bagi tahun kewangan 2010, 2011 dan 2012 namun telah dipecat pada 2013 selepas enggan menandatangani akaun bagi tahun kewangan 2013 1MDB.

Mohd Hazem juga berkata beliau tidak menerima satu sen pun daripada wang yang didakwa diseleweng daripada dana 1MDB atau diberikan sebarang pampasan kewangan oleh Jho Low atas dakwaan bersubahat untuk menggelapkan wang daripada syarikat itu.

Najib, 68, berdepan empat pertuduhan menggunakan kedudukannya untuk memperoleh suapan berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah sama.

Perbicaraan di hadapan Hakim Datuk Collin Lawrence Sequerah bersambung esok. – Bernama


PM digesa segera bertindak sejajar titah Agong

BANGI, 20 Zulkaedah 1442H, Khamis – Parti BERJASA menggesa perdana menteri serta jemaah menteri segera bertindak untuk menterjemahkan titah Yang di-Pertuan Agong Al-Sultan Abdullah Ri’ayatuddin Al-Mustafa Billah Shah.

Kelmarin, Seri Paduka Baginda buat kali ketiga menzahirkan pandangan bahawa persidangan Parlimen perlu diadakan secepat mungkin.

Namun demikian, sehingga hari ini, tiada maklum balas dibuat oleh kerajaan Perikatan Nasional (PN) pimpinan Tan Sri Muhyiddin Yassin.

Bahkan, rakyat dimaklumkan oleh Pejabat Perdana Menteri bahawa beliau dimasukkan ke hospital di ibu negara kerana diarea.

Bimbang dengan situasi semasa, Presiden BERJASA, Ustaz Haji Zamani Ibrahim menegaskan, perdana menteri mesti mempunyai keberanian untuk membuka persidangan Parlimen demi maslahah umum.

Jelasnya, semak dan imbang setiap isu utama negara pastinya menghasilkan satu keputusan bersama yang terbaik.

“Semua MP daripada pihak kerajaan dan juga pembangkang mesti bersedia dengan jiwa negarawan. Pendekatan melalui keserasian dan keharmonian kedua dua belah pihak mesti dijelmakan sebagai norma baru didalam persidangan nanti.

“Segala idea dan cadangan mesti memfokuskan kepada membawa negara keluar daripada pandemik COVID-19.

“Keselamatan nasional, kesuburan ekonomi dan ketenteraman awam adalah merupakan tajuk utama mereka. Rakyat sudah pasti terasa bahawa mereka dibela.

Justeru, kematangan dan kewibawaan Ahli Parlimen melalui pendekatan keserasian dan keharmonian antara kerajaan dan pembangkang amat memberi kesan yang positif dari pelbagai sudut untuk dinilai oleh rakyat.


UK kesan strain baharu wabak cacar monyet

LONDON, 6 Safar 1444H, Sabtu – Pegawai kesihatan British telah mengesahkan wabak cacar monyet jenis baharu yang ditemukan di United Kingdom (UK).

Agensi Keselamatan dan Kesihatan UK berkata, seorang pengembara ke Afrika Barat baru-baru ini telah didiagnosis dengan strain cacar monyet berbeza daripada yang menular di negara itu.

Kes yang tidak dinamakan itu kini berada di unit Penyakit Berjangkit Tahap Tinggi di Hospital Universiti Diraja Liverpool.

Agensi kesihatan Britain berkata, bahawa tiada kes lain telah dikenal pasti setakat Khamis, dan pengesahan kontak sedang dijalankan.

Pengarah Agensi Keselamatan Kesihatan UK, Sophia Maki berkata, pihaknya sedang berusaha menghubungi individu yang mempunyai hubungan rapat dengan kes sebelum pengesahan jangkitan untuk menyaring mereka jika perlu.

Maki turut menjamin bahawa risiko penularan kepada orang ramai sangat rendah disebabkan oleh prosedur kawalan jangkitan. – Agensi


Sediakan naratif baharu kajian sejarah

BANGI, 8 Safar 1444H, Isnin – Rempah ratus bukan alasan penting kedatangan Barat ke Timur sebaliknya misi salib adalah tujuan utama penjajahan mereka.

Ketua Perhubungan ISMA Kelantan, Ustaz Sharipudin Abdul Kadir berkata, perebutan pasaran rempah hanya sampingan kecil dalam misi penjajahan Barat.

“Kedatangan mereka adalah misi salib. Rombongan datang ke Timur terdiri dari paderi dan jeneral tentera. Di katakan dalam satu misi mereka terdiri dari 300 orang paderi.

“Adakah misi paderi ini untuk mencari rempah semata-mata, tetapi beginilah catatan yang terdapat dalam sejarah yang dibaca anak-anak watan setelah merdeka.

“Sejarah kita dicatat sedemikian. Semuanya menyebut kedatangan penjajah hanya kerana rempah.

“Kedatangan British telah merosakkan negara kita dalam politik, ekonomi, pendidikan dan sosial,” katanya dalam kenyataan.

Sehubungan itu, beliau meminta semua pihak mengambil tanggungjawab untuk menyediakan naratif baharu dalam kajian sejarah.

Katanya, kedatangan penjajah juga menjarah harta negara.

“Hasil mahsul negara semuanya diangkut dengan bantuan bangsa asing yang didatangkan khas untuk menjarah kekayaan negara kita. Ini sejarah kemerdekaan yang perlu kita fahami.

“Kita dipisahkan dengan saudara-saudara kita di sekeliling nusantara. Sebelum kedatangan Barat kita bersaudara. Kerajaan Melayu Melaka menaungi negara-negara sekeliling Selat Melaka termasuk negara Pantai Timur Sumatera.

“Tetapi penjajah British telah merosakkan semua sistem dan peradaban yang dibina oleh nenek moyang kita berpandukan Islam sebagai teras kehidupan,” katanya.


Wisma Putra pantau kes hukuman mati rakyat Malaysia di Singapura

KUALA LUMPUR, 27 Rabiulawal 1443H, Rabu – Kementerian Luar melalui Suruhanjaya Tinggi Malaysia di Singapura akan terus memantau perkembangan kes pelaksanaan hukuman mati ke atas tahanan warganegara Malaysia, Nagaenthran Dhamalingam dan akan menghulurkan bantuan konsular yang sewajarnya kepada Nagaenthran dan keluarga.

Menteri Luar Datuk Saifuddin Abdullah dalam suatu kenyataan hari ini berkata, beliau juga telah mengutus surat kepada Menteri Luar Singapura berkenaan dengan kes tersebut.

Saifuddin berkata beliau juga telah menerima surat daripada organisasi Anti-Death Penalty Asia Network (ADPAN) melalui Ahli Parlimen Petaling Jaya, Maria Chin Abdullah yang memberitahu tentang pelaksanaan hukuman tersebut serta memohon supaya Kementerian Luar membangkitkan kes itu kepada kerajaan Singapura.

Nagaenthran ditahan pihak berkuasa Singapura pada 22 April 2009 atas kesalahan penyeludupan dadah jenis diamorphine seberat 42.72 gram dan dijatuhkan hukuman mati oleh Mahkamah Tinggi Singapura pada 22 Nov 2010.

Proses rayuan melalui mahkamah telah pun dibuat sehingga ke peringkat akhir iaitu melalui permohonan Pengampunan Presiden (Presidential Clemency). Bagaimanapun, permohonan tersebut telah ditolak pada 1 Jun 2020. – Bernama


Ketepikan peruntukan pada pembangkang ulangi skrip politik dendam kesumat

BANGI, 19 Syawal 1444H, Rabu – Kerajaan pimpinan Datuk Seri Anwar Ibrahim digesa mengambil panduan berhubung titah Pemangku Raja Pahang, Tengku Hassanal Ibrahim Alam Shah ibni Al-Sultan Abdullah supaya wakil rakyat pembangkang diberi peruntukan yang adil.

Ketua Penerangan PAS, Khairil Nizam Khirudin berkata, tindakan mengetepikan peruntukan kepada wakil rakyat pembangkang oleh kerajaan selama ini hanya mengulangi skrip politik dendam kesumat.

Bahkan, ianya amat bertentangan dengan agenda yang pernah Anwar perjuangkan ketika menjadi Ketua Pembangkang.

“Kami mengulangi gesaan ini kerana kepentingan rakyat perlu diutamakan, bukan hanya survival politik yang menafikan hak wakil rakyat pembangkang yang sah dipilih oleh rakyat.

“Peruntukan juga perlulah diberikan tanpa syarat. Hormatilah pilihan rakyat,” katanya dalam satu kenyataan.

Terdahulu, Tengku Hassanal menitahkan supaya kerajaan Pahang memberikan peruntukan adil kepada Ahli Dewan Undangan Negeri (ADUN) pembangkang di negeri itu.

Baginda bertitah, hampir 66 tahun merdeka landskap politik perlu berubah.

“(Tempoh) 66 tahun ini sepatutnya telah matang dan yang menjadi kerajaan raikan pembangkang kerana mereka juga telah dipilih oleh rakyat.

“Peruntukan yang adil perlu diberikan kepada mereka (pembangkang) juga,” titah baginda.


KKM buka tawaran lanjut pengajian kepada pegawai tetap, kontrak

KUALA LUMPUR, 12 Jamadilakhir 1443H, Sabtu – Kementerian Kesihatan (KKM) akan membuka tawaran mengikuti pengajian di peringkat Ijazah Sarjana, area of special interest (AOSI), Ijazah Doktor Falsafah (PhD) dan kepakaran kepada pegawai lantikan tetap serta kontrak kementerian itu.

Ketua Setiausaha KKM Datuk Seri Mohd Shafiq Abdullah berkata tawaran yang dibuka mulai 28 Jan ini terbuka kepada pegawai Kumpulan Pengurusan dan Profesional bukan guna sama KKM lantikan tetap serta pegawai perubatan dan pergigian lantikan kontrak.

Katanya pegawai-pegawai yang memenuhi syarat boleh membuat permohonan menerusi sistem e-HLP KKM di http://ehlp.moh.gov.my.

“Pemakluman awal dibuat bagi membolehkan pegawai yang berminat untuk mengikuti pengajian di peringkat sarjana, AOSI, PhD dan kepakaran membuat persediaan sewajarnya sebelum tawaran dibuka,” katanya dalam kenyataan di sini, hari ini.

Menurut Mohd Syafiq pembukaan tawaran kali ini berbeza daripada tahun-tahun lepas kerana pegawai perubatan dan pergigian lantikan kontrak turut diberikan peluang mengikuti Program Latihan Kepakaran (PLK) di peringkat sarjana atau ‘parallel pathway’.

“Sebelum ini, hanya pegawai lantikan tetap sahaja diberikan peluang untuk mengikuti kursus dalam perkhidmatan,” katanya.

Mohd Syafiq berkata langkah tersebut selaras dengan keputusan kerajaan pada 14 Julai lepas supaya KKM bersama-sama kementerian dan agensi pusat yang lain merangka pelan kerjaya yang komprehensif dan inklusif untuk pegawai perubatan dan pergigian lantikan kontrak.

Katanya kerajaan menerusi Belanjawan 2022 meluluskan peruntukan kewangan RM100 juta kepada KKM untuk manfaat sehingga 3,000 pegawai lantikan kontrak.

“KKM merakamkan penghargaan kepada Kementerian Kewangan, Jabatan Perkhidmatan Awam dan Kementerian Pengajian Tinggi yang bersama-sama merealisasikan hasrat kerajaan untuk memberi tawaran baharu kepada pegawai perubatan dan dan pergigian lantikan kontrak di KKM. – Bernama


Netizen dakwa pemimpin UMNO gila kuasa, tamak

Oleh Siti Hafidah Abd Ghaffar

BANGI, 27 Safar 1442H, Khamis – Hasrat UMNO membuat pertimbangan untuk menarik diri daripada menyokong Perikatan Nasional (PN) menerima kecaman hebat netizen di media sosial.

Kelmarin, Mesyuarat Biro Politik Majlis Tertinggi UMNO memutuskan parti itu meletakkan syarat baharu untuk meneruskan kerjasama politik dengan kerajaan PN.

Setiausaha Agung UMNO, Datuk Ahmad Maslan berkata, parti itu membuat pertimbangan untuk menarik diri daripada menyokong PN.

“UMNO juga akan memberikan syarat baharu melalui perjanjian bertulis kepada kerajaan PN untuk dilaksanakan secepat mungkin bagi meneruskan kerjasama politik.

“UMNO akan mencadangkan kepada Jawatankuasa Pemandu Muafakat Nasional (MN) supaya MN didaftar dengan segera sebagai sebuah gabungan politik yang sah,” katanya.

Tinjauan Ismaweb.net mendapati rata-rata pengguna mengguna sosial berang dengan keputusan ahli politik yang masih lagi berebut kuasa tatkala rakyat menghadapi krisis pandemik COVID-19.

Netizen dikenali sebagai Syed Umar Al-Yahya mendakwa, UMNO mahukan kuasa kerana tidak mahu individu tertentu dipenjarakan

“Itu sajalah nampaknya tujuan ahli politik ini. Memenuhkan poket sendiri saja. Kalau ada yang tak berapa jelas punca, mintak kawan ‘cover’. Itu yang nak sangat kuasa,” katanya.

Abdullaha Abdullaha pula mendakwa pemimpin UMNO gilakan kuasa serta dan tamak.

Dakwanya, pemimpin parti itu mahukan semua jawatan menteri dalam Kabinet supaya boleh buat sesuka hati.

“Mulalah tuduh orang lain yang gila kuasa. Itulah perangai pemimpin UMNO selama 60 memerintah. Rakyat dah muak tengok gelagat pemimpin yang tamak, gila kuasa dan iri hati. Sedar-sedarlah pemimpin-pemimpin UMNO inilah yang memecah belahkan orang-orang Melayu sebenarnya,” dakwanya.

Sementara itu, Happysus Sait merayu supaya rakyat yang terkesan dengan COVID-19 diutamakan serta seboleh-bolehnya mengelakkan pilihan raya diadakan.

“Sabarlah dulu. Kasihan orang susah. Nak cari makan kalau Perintah Kawalan Pergerakan Bersyarat (PKPB),” katanya.

“Tak habis-habis lagi nak kuasa. Cuba selesaikan dulu masalah rakyat. Rakyat dah tercungap-cungap. Masih lagi berebut kuasa. Pelik politik sekarang. Jangan smpai rakyat tak ambil tahu lagi,” kata Syahfuddin Surip.


COVID-19: Lima kes baharu, kes pulih cecah 97.7 peratus: Dr Noor Hisham

KUALA LUMPUR, 13 Zulkaedah 1441H, Ahad – Malaysia mencatatkan lima lagi kes baharu COVID-19 dan menjadikan jumlah kes positif COVID-19 di negara ini kepada 8,663 kes, manakala kes aktif dengan kebolehjangkitan sebanyak 77 kes.

Ketua Pengarah Kesihatan Datuk Dr Noor Hisham Abdullah berkata, daripada jumlah kes aktif  itu, empat kes telah pulih dan dibenarkan discaj menjadikan jumlah kumulatif kes pulih sebanyak 8,465 kes, dengan peratus kes pulih sepenuhnya mencecah 97.7 peratus.

“Daripada lima kes baharu itu, tiga kes adalah kes import melibatkan dua warga Malaysia dan satu kes bukan warganegara, manakala dua lagi adalah kes penularan dalam negara membabitkan warga Malaysia,” katanya dalam kenyataan hari ini.

Memperincikan dua kes penularan dalam negara itu Dr Noor Hisham berkata, kes dikesan melalui saringan prapembedahan di Hospital Queen Elizabeth, Sabah dan pusat perubatan di Seremban, Negeri Sembilan. -Bernama


Saad Hariri dilantik bentuk semula kerajaan baharu Lubnan

BEIRUT, 6 Rabiulawal 1442H, Jumaat – Presiden Lubnan, Michel Aoun menugaskan bekas Perdana Menteri, Saad Hariri untuk membentuk pemerintahan baharu negara itu – setelah hampir setahun umum berundur.

Aoun berunding dengan Parlimen sebelum menamakan Perdana Menteri yang ditugaskan untuk membentuk pemerintahan baharu.

65 daripada 118 anggota yang mengambil bahagian dalam rundingan berkenaan memilih Hariri, sementara 53 yang lain menolak.

Setelah perundingan itu, Hariri dipanggil ke Istana Baabda untuk diberi tugas membentuk pemerintahan baharu, menurut Presiden Lubnan.

Hariri berkhidmat sebagai Perdana Menteri sebanyak dua kali sebelum ini, bermula 2009 hingga 2011 dan dari 2016 hingga Januari tahun ini, sebelum digantikan oleh pemerintah sekarang.

Beberapa hari setelah letupan besar berlaku di Beirut, kerajaan yang diketuai Hassan Diab mengundurkan diri pada 10 Ogos dan ditukar menjadi kerajaan sementara hingga pemilihan Perdana Menteri baharu.

Kerajaan diketuai Diab memerintah pada Februari lalu, menggantikan kerajaan Hariri yang mengundurkan diri pada 29 Oktober, berikutan tunjuk perasaan popular yang mendesak tuntutan ekonomi dan politik. – Agensi


15,313 aduan diterima menerusi aplikasi WFW: Saravanan

KUALA LUMPUR, 29 Ramadan 1443H, Ahad – Aplikasi digital ‘Working For Workers’ (WFW) yang menjadi platform pekerja termasuk warga asing untuk mengemukakan aduan dan permasalahan berkaitan isu perburuhan, menerima sebanyak 15,313 aduan setakat 17 April lepas, sejak dilancarkan 3 Mei 2021.

Menteri Sumber Manusia Datuk Seri M. Saravanan berkata, daripada jumlah itu, sebanyak 14,907 aduan telah diambil tindakan.

“Segala isu atau maklum balas yang diterima melalui aplikasi ini akan diambil tindakan melalui kerjasama strategik pejabat buruh di seluruh negara yang berhampiran dengan kawasan premis pekerja berkenaan.

“Selain melaporkan isu berkaitan pekerjaan, WFW juga menjadi medium dalam menyampaikan cadangan dan maklum balas bagi memastikan kesejahteraan serta kepentingan pekerja terpelihara di bawah sistem perundangan perburuhan, khususnya Akta Pekerjaan 1955,” katanya.

Beliau berkata demikian dalam ucapan sempena Hari Pekerja 2022 yang disiarkan secara langsung di TV1, hari ini.

Saravanan berkata, bagi mengoptimumkan penggunaan WFW, aplikasi berkenaan akan ditambah baik dengan terjemahan 14 bahasa bagi menggalakkan lebih ramai pekerja terutama pekerja asing untuk menyalurkan sebarang aduan berkaitan hal-hal perburuhan.

Sebagai komitmen berterusan dalam memastikan isu buruh paksa dalam negara dapat ditangani secara kolektif dan efektif demi menjaga reputasi dan imej negara, beliau berkata kementerian dengan kerjasama Pertubuhan Buruh Antarabangsa (ILO) telah melancarkan Pelan Tindakan Nasional Berhubung Buruh Paksa (2021-2025).

Menyentuh mengenai pasaran pekerjaan yang kini lebih berorientasikan pasaran pekerja seperti ekonomi gig yang menawarkan pendapatan lebih tinggi berdasarkan kemahiran, Saravanan berkata kementerian akan meneliti keperluan penggubalan perundangan khusus bagi mengawal selia dan melindungi kebajikan pekerja sektor gig.

“Ketika ini kira-kira empat juta rakyat Malaysia telah menyertai ekonomi gig berbanding hanya 500,000 orang sebelum pandemik COVID-19.

“Kementerian sentiasa prihatin terhadap keperluan pekerja gig dan memberi jaminan bahawa isu status pekerja gig di negara ini terutamanya dari segi kawal selia aspek perundangan akan diteliti secara komprehensif dengan pelbagai pihak,” katanya.

Dalam pada itu, Saravanan berkata kementerian akan sentiasa berusaha untuk memastikan kesejahteraan dan kebajikan warga pekerja terus terpelihara.- Bernama


7 kes hari ini

KUALA LUMPUR, 21 Zulkaedah 1441H, Isnin – Sebanyak tujuh kes baharu positif COVID-19 dilapor hari ini, melibatkan enam kes import dan satu kes penularan tempatan, kata Ketua Pengarah Kesihatan Datuk Dr Noor Hisham Abdullah.

Beliau berkata ini menjadikan jumlah kumulatif kes sebanyak 8,725 dan kes aktif dengan kebolehjangkitan virus itu adalah 83 kes.

“Enam kes import yang telah mendapat jangkitan di luar negara melibatkan dua orang warga Malaysia dan empat bukan warganegara (pemastautin atau dibenarkan masuk ke Malaysia di atas urusan kerja).

“Satu kes penularan di dalam negara pula adalah warga Malaysia iaitu kes daripada Kluster PUI (patient under investigation) Novgorod,” katanya dalam kenyataan hari ini.

Sementara itu, Dr Noor Hisham berkata satu kes telah pulih dan dibenarkan discaj menjadikan jumlah kumulatif kes yang berkenaan adalah sebanyak 8,520 kes iaitu 97.7 peratus daripada jumlah keseluruhan kes. – Bernama


Import telur ‘ok’ untuk sementara, tapi jangan sampai wujud kartel

BANGI, 13 Jamadilawal 1444H, Khamis – Kerajaan sepatutnya meneruskan dasar pentadbiran terdahulu dalam pemberian subsidi kepada penternak ayam tempatan yang diberi pada Oktober hingga Disember tahun ini.

Secara tidak langsung dapat meringankan beban penternak dalam menanggung kos makanan ayam meliputi 70 peratus daripada kos pengeluaran, kos anak ayam, utiliti dan ubat-ubatan untuk kesihatan haiwan ternakan itu, kata Ahli Jawatankuasa Pusat BERJASA, Hamdan Shariff.

Beliau bagaimanapun bersetuju dengan perancangan Menteri Pertanian dan Keterjaminan Makanan Malaysia, Mohamad Sabu untuk mengimport bekalan telur ayam daripada negara luar bagi memastikan ia cukup di dalam pasaran domestik.

“Perancangan ini dilihat baik untuk jangka masa yang pendek sahaja dan kerajaan seharusnya perlu membentangkan persediaan untuk jangka masa yang panjang dalam menyelesaikan isu ini.

“Kebergantungan kepada pengimportan bekalan makanan seperti telur ayam hanya akan membuka pintu kepada mana-mana pemegang lesen AP import untuk memonopoli perniagaan seterusnya wujud kartel bekalan telur ayam.

“Ini bermakna harga dan bekalannya nanti akan dikawal sepenuhnya oleh kartel-kartel ini,” katanya dalam satu kenyataan.

Dalam pada itu, beliau meminta kerajaan memberi fokus kepada ketidakcukupan bekalan makanan lain.

Katanya, isu bekalan telur ayam ini hanya sebahagian daripada isu sekuriti makanan yang membelenggu rakyat sekarang.

“Saya harap menteri dapat selesaikan isu untuk memajukan tanah-tanah terbiar sebagai tanah pertanian bagi memastikan sekuriti makanan negara kita kekal terjamin.

“Ini dapat dilakukan dengan menggazetkan tanah sawah padi sebagai tanah untuk penanaman padi sahaja bukannya dibangunkan oleh pemaju untuk perumahan khususnya,” katanya.


Cuaca buruk di kebanyakan negeri mulai esok

BANGI, 23 Rabiulawal 1444H, Khamis – Hujan lebat dan angin kencang diramal berlaku pada sebelah petang hingga awal malam di kebanyakan negeri Semenanjung bermula esok sehingga 23 Oktober ini.

Ketua Pengarah Jabatan Meteorologi Malaysia (MetMalaysia), Muhammad Helmi Abdullah berkata, ramalan itu berdasarkan analisis model MET Malaysia Weather Research and Forecasting Model (MET-WRF), European Centre for Medium-Range Weather Forecasts (ECMWF) dan Global Forecast System (GFS).

“Penumpuan angin dijangka berlaku di kawasan Semenanjung dalam tempoh 21 hingga 23 Oktober ini.

“Keadaan ini berpotensi menyebabkan pembentukan awan ribut petir yang boleh membawa hujan lebat dan angin kencang pada sebelah petang hingga awal malam di kebanyakan negeri di Semenanjung,” katanya dalam kenyataan hari ini.

Justeru itu, orang awam dinasihatkan untuk sentiasa merujuk laman web MetMalaysia di www.met.gov.my dan media sosial serta memuat turun aplikasi myCuaca bagi maklumat terkini serta sahih.


Azmin Ali jadi MB jika PN tawan Selangor?

BANGI, 10 Rejab 1444H, Rabu – Perikatan Nasional (PN) tidak menolak kemungkinan mencalonkan Datuk Seri Mohamed Azmin Ali sebagai Menteri Besar sekiranya gabungan itu berjaya menawan Selangor pada Pilihan Raya Negeri (PRN) nanti.

Timbalan Pengarah Jentera Pilihan Raya PN Selangor, Datuk Dr Zulkafperi Hanapi berkata, peluang sentiasa terbuka kepada Mohamed Azmin untuk kembali memimpin negeri itu.

“Semua ini terserah kepada kebijaksanaan kepimpinan dalam menentukan calon yang terbaik memegang tugas utama di peringkat negeri.

“Peluang sentiasa terbuka kepada Mohamed Azmin dan kalau beliau berjaya menang di peringkat Dewan Undangan Negeri (DUN) dan membantu kemenangan kita di Selangor, insyaAllah.

“Dengan segala pengalaman yang ada membangunkan Selangor, beliau mampu ke arah itu,” katanya seperti dilapor media tempatan, hari ini.

Mengulas lanjut, Zulkafperi berkata, bekas Menteri Besar itu akan berdepan tugas berat untuk mempertahankan DUN Bukit Antrabangsa berikutan pengundi Melayu di sana tidak sampai 50 peratus sekali gus menyukarkan beliau menarik sokongan pengundi.

“Kita juga tidak menolak kemungkinan sama ada Mohamed Azmin kekal di (DUN) Bukit Antarabangsa atau memilih kerusi DUN lain yang mungkin berpihak kepada kemenangan PN,” katanya.

PN Selangor kini sedang berusaha keras menyiapkan kesiapsiagaan jentera dan yakin mampu memperoleh sekurang-kurangnya 33 kerusi DUN sekali gus membentuk kerajaan negeri.

“Saya yakin dengan penyatuan ummah antara Bersatu dan PAS, kali ini kita mampu menawan negeri Selangor.

“Kita mahu gelombang orang Melayu diteruskan dan memberi sokongan kepada PN dan menolak Pakatan Harapan (PH) dan Barisan Nasional (BN),” katanya.


22 bazar Ramadan diarah tutup mulai esok

KUALA LUMPUR, 18 Ramadan 1442H, Jumaat – Sebanyak 22 bazar Ramadan di kawasan berisiko tinggi COVID-19 diarahkan untuk ditutup mulai esok (1 Mei) berikutan peningkatan jumlah jangkitan virus itu di negara ini.

Dalam surat bertarikh 30 April, Kementerian Perumahan dan Kerajaan Tempatan (KPKT) mengatakan keputusan itu dibuat susulan Mesyuarat Khas Majlis Keselamatan Negara (MKN) yang diadakan pada 28 April lalu.

22 bazar yang dikenal pasti terletak di Pulau Pinang (lapan), Johor (empat), Kedah (tiga), Pahang (dua), Selangor (dua), Kuala Lumpur (dua) dan Perak (satu).

“Kementerian telah menerima laporan dari HIDE (Hotspot Identification by Dynamic Engagement), Bank Negara yang mengesan risiko penyebaran COVID-19 di bazar Ramadan (di beberapa kawasan).

“Risiko penyebaran COVID-19 (di 22 bazar ini) dikenal pasti berikutan analisis penelusuran kontak rapat yang dilakukan oleh Kementerian Kesihatan melalui MySejahtera,” menurut surat itu yang dipetik New Straits Times.

Ia ditandatangani oleh Ketua Setiausaha kementerian, Datuk Zainal Abidin Abu Hassan.

Surat itu juga menyatakan bahawa langkah untuk menutup bazar Ramadan diperlukan untuk meminimakan risiko penularan dan mencegah jumlah kes COVID-19 meningkat.


Tiada rakyat Malaysia terlibat nahas pesawat di China

PUTRAJAYA, 19 Syaaban 1443H, Selasa – Kementerian Luar memaklumkan setakat ini tiada laporan mengenai rakyat Malaysia terlibat dalam nahas tragedi pesawat Eastern Airlines MU5735 China yang  terhempas di Wilayah Guangxi, China.

Dalam satu kenyataan hari ini, menurut kementerian, Kedutaan Malaysia di Beijing serta Konsulat Jeneral Malaysia di Kunming, Nanning dan Guangzhou memantau rapat mengenai sebarang perkembangan berhubung nahas itu.

Kementerian bagi pihak Kerajaan Malaysia, turut mengucapkan takziah dan simpati kepada China dan keluarga mangsa yang terkorban.

Sebuah pesawat yang membawa 132 penumpang terhempas di Wilayah Autonomi Guangxi Zhuang, selatan China pada Isnin petang.

Pesawat Boeing 737 yang berlepas dari Kunming menuju ke Guangzhou itu, terhempas di kawasan pergunungan berhampiran perkampungan Molang di daerah Tengxian, bandar Wuzhou pada 2.38 petang. Nahas itu turut mengakibatkan kebakaran.-  Bernama


Israel tangkap tujuh pejuang Palestin tanpa alasan

JENIN, 15 Rejab 1444H, Isnin — Tentera negara haram Israel menahan seorang anggota kanan kumpulan Jihad Islam Palestin (PIJ) di Tebing Barat yang diduduki awal pagi Ahad.

Agensi berita Palestin, Wafa melaporkan, Khader Adnan – bekas tahanan Palestin – telah ditangkap ketika serbuan Israel di rumah keluarganya di kampung Arraba, barat daya Jenin.

Adnan telah dipenjarakan sekurang-kurangnya 11 kali sejak 2004 dan merupakan jurucakap tahanan Palestin di dalam penjara Israel.

Dia kali terakhir dibebaskan dari penjara Israel pada 2021 selepas 25 hari ditahan.

Adnan – yang dilihat oleh ramai rakyat Palestin sebagai simbol penentangan – melancarkan mogok lapar empat kali ketika tahanan, termasuk satu tempoh yang berlangsung selama 67 hari.

Dia melancarkan mogok lapar pertamanya, yang berlangsung selama 25 hari pada 2004 bagi membantah tindakan ditahan dalam tahanan pentadbiran, satu amalan kontroversi yang membenarkan Israel menahan rakyat Palestin tanpa tuduhan selama enam bulan.

Mogok lapar selama 67 hari Adnan pada 2012 telah memberi inspirasi kepada gelombang tahanan Palestin yang ditahan di bawah tahanan pentadbiran Israel untuk menyertainya.

Tempoh tahanan itu boleh diperbaharui selama-lamanya dan tahanan Palestin akan menghabiskan tempoh bertahun-tahun di penjara tanpa didakwa.

Tentera Israel berkata, tujuh rakyat Palestin telah ditangkap tetapi tidak menyebut nama Adnan dan tidak menyatakan pertuduhan terhadap mereka.

Penahanan Adnan berlaku ketika ketegangan meningkat di Tebing Barat berikutan peningkatan keganasan Israel terhadap rakyat Palestin sejak awal tahun ini. – Agensi


Tun M ajak semua NGO undi Pejuang

BANGI, 18 Rabiulakhir 1444H, Ahad – Bekas Perdana Menteri, Tun Dr Mahathir Mohamad, hari ini mengajak semua pihak yang aktif dalam pertubuhan bukan kerajaan (NGO) supaya keluar beramai-ramai mengundi Gerakan Tanah Air (GTA) – yang menggunakan logo parti Pejuang – pada 19 November ini.

Beliau berkata, melalui GTA, NGO sudah diberi peluang untuk menyertai Pilihan Raya Umum ke-15 (PRU15) sebagai calon dan akan menjadi wakil rakyat, bahkan berada dalam kerajaan.

Pengerusi Penaja GTA itu berkata, dengan diberi suara dan peranan dalam Dewan Rakyat dan kerajaan, perjuangan NGO akan dicapai dengan lebih mudah.

“Sehingga kini NGO tidak berkuasa melaksana matlamat atau projek mereka.

“NGO hanya dapat merayu kepada kerajaan supaya menerima perjuangan NGO dan melaksana,” katanya dalam satu kenyataan.

Penubuhan GTA yang diumumkan Dr Mahathir pada Ogos lalu dianggotai empat parti iaitu Pejuang, BERJASA, Parti Perikatan India Muslim Nasional (IMAN) dan Parti Bumiputera Perkasa Malaysia (Putra).

Bahkan, gerakan itu juga terbuka kepada NGO, orang perseorangan, ahli akademik serta golongan profesional dalam kalangan Melayu.

Pun begitu, memandangkan penubuhan GTA belum diluluskan Jabatan Pendaftaran Pertubuhan (ROS), semua komponen gerakan itu bersetuju menggunakan logo Pejuang bagi menghadapi PRU15.


2 kemalangan sebabkan kesesakan di Lebuh Raya PLUS

KUALA LUMPUR, 4 Syawal 1443H, Khamis – Kemalangan melibatkan sebuah kereta dan lori di laluan Paguh-Yong Peng di KM115.9 Projek Lebuhraya Utara Selatan (PLUS) telah mengakibatkan kesesakan trafik sejauh 3.3 kilometer arah selatan lebuh raya itu pagi ini.

Lembaga Lebuhraya Malaysia (LLM) di laman Twitter melaporkan terdapat juga kemalangan di laluan Tapah-Gopeng di KM308.5 arah utara menyebabkan lorong kanan terhalang.

“Kemalangan tersebut (laluan Tapah-Gopeng) menyebabkan kesesakan berlaku sepanjang 2.8 kilometer arah utara,” demikian menurut laporan tersebut.

Aliran trafik di lebuh raya utama yang lain termasuk di sekitar Lembah Klang dilaporkan bergerak lancar dan terkawal pada hari keempat sambutan Aidilfitri, hari ini.

Orang ramai boleh mendapatkan maklumat trafik terkini menerusi talian bebas tol Plusline di 1-800-88-0000 dan laman Twitter di www.twitter.com/plustrafik atau talian LLM di 1-800-88-7752 serta laman Twitter di www.twitter.com/LLMinfotrafik. – Bernama


Selamatkan Muafakat Nasional, ajak parti-parti lain bergabung

Oleh Zuhayati Yazid

BANGI, 24 Syawal 1443H, Rabu – Sepatutnya Muafakat Nasional (MN) dilebarkan saiz dengan melibatkan beberapa parti lain, memandangkan penubuhannya untuk membela agenda ummah termasuk mahu memenangi Pilihan Raya Umum Ke-15 (PRU15).

Namun malangnya, gagasan yang diharapkan dapat membawa perubahan kepada kesatuan Melayu, kelihatan hampir karam gara-gara krisis politik yang tidak berkesudahan.

Presiden parti BERJASA, Ustaz Zamani Ibrahim berkata, gagasan yang disepakati dua parti utama negara itu kini semakin rapuh.

“Semuanya berpunca apabila apabila niat murni terpesong dengan agenda kepartian masing-masing.

“UMNO melihat MN sebagai talian hayat demi kelangsungan parti, manakala PAS pula melihat sebagai laluan untuk berkuasa di Putrajaya.

“Perbezaan dari sudut pandang inilah menjadikan MN tidak bertahan lama dan kini retak menunggu belah,” katanya ketika dihubungi Ismaweb.net, hari ini.

Bagaimanapun jelas beliau, UMNO juga merupakan punca utama keruntuhan gagasan tersebut apabila dilihat semakin angkuh dan tamak.

“Kemenangan UMNO melalui Pilihan Raya Negeri (PRN) sebelum ini juga telah menjadikan parti tersebut konon perasan sudah mampu bergerak solo bagi menghadapi PRU15.

“Tapi mereka lupa apabila pernah dibuang rakyat sehingga sanggup menagih simpati mencari kekuatan PAS yang kononnya mahu mengembangkan ukhwah.

“Inilah dikata pentingkan diri sendiri, hanya memerlukan di saat kesedihan semata-mata,” katanya.

Justeru, Ustaz Zamani berharap ‘kisah sedih’ ini memberi pengajaran kepada PAS supaya berfikir di luar ruang lingkup MN sedia ada.

“PAS tidak perlu lagi dilihat sebagai “pipi tak mancung hidung tersorong sorong” sebaliknya parti tersebut perlu lebih proaktif dalam menyusun strategi menyatukan parti-parti dengan agenda yang lebih besar.

“Dengan kejayaan itu nanti, maka barulah UMNO mampu “disekolah” melalui pentas PRU15 nanti,” katanya.

Sebelum ini, Presiden UMNO, Datuk Seri Ahmad Zahid Hamidi menyifatkan MN dalam keadaan ‘nyawa-nyawa ikan’ dan soal masa depan kerjasama itu sewajarnya dibincangkan di peringkat jawatankuasa kedua-dua parti untuk diputuskan.


KKM keluarkan kompaun RM1,000 terhadap Mohd Khairuddin

KUALA LUMPUR, 3 Muharram 1442H, Sabtu – Kementerian Kesihatan (KKM) mengeluarkan kompaun RM1,000 terhadap Menteri Perusahaan Perladangan dan Komoditi Datuk Dr Mohd Khairuddin Aman Razali, pada 7 Ogos lepas.

Kompaun itu dikeluarkan atas kesalahan di bawah Peraturan-Peraturan Pencegahan dan Pengawalan Penyakit Berjangkit (Langkah-Langkah Di Dalam Kawasan Tempatan Jangkitan) Akta Pencegahan dan Pengawalan Penyakit Berjangkit 1998 (Akta 342).

Bagaimanapun, Mohd Khairuddin telah menjelaskan kompaun itu.

“Mohd Khairuddin telah pulang dari Turki pada 7 Julai dan sampel nasopharyngeal swab kali pertama telah diambil pada hari yang sama dan didapati negatif.

“Ujian saringan COVID-19 kali kedua dan ketiga juga menunjukkan keputusan negatif,” menurut KKM dalam kenyataan, hari ini.

Terdahulu, Ahli Parlimen Seputeh Teresa Kok mendakwa Mohd Khairuddin tidak menjalani kuarantin 14 hari selepas pulang daripada kunjungan ke Turki.

Ekoran itu, Mohd Khairuddin yang juga Ahli Jawatankuasa Pusat PAS, dikritik banyak pihak kerana menteri sendiri tidak memathui SOP yang ditetapkan pihak berkuasa, khasnya mengingkari arahan kuarantin bagi mana-mana warganegara Malaysia yang pulang ke tanah air dari luar negara. – Bernama


Mansuh pemakaian pelitup muka diputuskan KKM

PUTRAJAYA, 1 Safar 1444H, Isnin – Keputusan berhubung pemansuhan pemakaian pelitup muka di tempat tertutup akan diteliti dan diputuskan Kementerian Kesihatan (KKM), kata Pengerusi Majlis Pemulihan Negara (MPN), Tan Sri Muhyiddin Yassin.

Beliau berkata, MPN telah meminta Timbalan Menteri Kesihatan, Datuk Dr Noor Azmi Ghazali, mengenai keperluan pemakaian pelitup muka sekiranya situasi COVID-19 beransur pulih.

“Dia (Dr Noor Azmi) mengatakan pihaknya akan melihat perkara terbabit dengan lebih terperinci. Tindakan ini bukan kerana Singapura buat, maka Malaysia kena buat,” katanya dalam sidang media selepas mempengerusikan mesyuarat MPN, di sini, hari ini.

Menurut laporan media, Singapura memansuhkan syarat pemakaian pelitup muka mulai hari ini kecuali dalam pengangkutan awam dan kemudahan kesihatan memandangkan situasi penularan pandemik COVID-19 di republik itu semakin stabil.

Muhyiddin berkata, beliau berpandangan bahawa pemakaian pelitup muka adalah langkah terbaik untuk memastikan diri seseorang itu tidak dijangkiti COVID-19 malah menjadi kebiasaan rakyat negara ini setelah dua tahun berhadapan dengan situasi pandemik.

“Saya fikir sekarang ini pemakaian pelitup muka sudah menjadi kebiasaan baharu rakyat Malaysia, bukan paksaan. Kalau sudah sampai masanya tidak perlu pakai (pelitup muka), rakyat boleh pakai kalau mahu rasa lebih selamat,” katanya.

Mengenai pelaksanaan Pelan Pemulihan Pelancongan 2022, yang dilancarkan Kementerian Pelancongan, Seni dan Budaya (MOTAC) pada, Mei lepas, Muhyiddin berpandangan tempoh pemulihan selama empat tahun yang dicadangkan MOTAC itu adalah terlalu panjang.

Bekas Perdana Menteri itu mengesyorkan MOTAC untuk mempertingkatkan tindakan yang agresif kerana kegagalan memulihkan industri pelancongan dengan agresif akan memberi kesan kepada pemulihan ekonomi negara.

“MOTAC kena lihat pada pendekatan agresif agar proses pemulihan dan kesannya dapat dirasakan dalam masa singkat dari empat tahun kepada tiga tahun,” katanya bahawa proses pemulihan yang terlalu lama akan menjejaskan lagi sektor kecil industri pelancongan yang terkesan ketika pandemik COVID-19. – Bernama


NATO digesa tingkat keselamatan sempadan di timur Latvia, Lithuania

PARIS, 9 Zulhijjah 1444H, Rabu – Negara Kesatuan Eropah (EU), Latvia dan Lithuania menggesa Pertubuhan Perjanjian Atlantik Utara (NATO) mengukuhkan sempadan di timur negara itu sebagai respon selepas tentera upahan Russia, Wagner berhasrat membina pangkalan baharu di Belarus.

Menteri Luar Latvia, Edgars Rinkevies berkata, langkah itu perlu dinilai semula dari sudut keselamatan yang berbeza.

“Sempadan negara hanya terletak beberapa ratus kilometer daripada aktiviti tersebut dan hanya mengambil masa antara 8 hingga 10 jam dengan Lithuania.

“Keadaan boleh memberi kesan kepada negara-negara Baltik,”katanya.

Malah, Menteri Luar Lithuania, Gabrielius Landsbergis menjangkakan situasi tersebut akan mewujudkan persekitaran yang tidak sihat di negaranya.

“Kita perlu tegas dalam menjaga keselamatan dan pertahanan di negara-negara Baltik,” tegas beliau.

Beliau berkata demikian selepas lawatan wakil negara-negara Baltik itu ke Perancis ketika kuasa Barat membuat persiapan sempena Sidang Kemuncak NATO, yang akan berlangsung di Vilnius, Lithuania, bulan depan.

Belarus terletak bersempadan dengan anggota NATO, Latvia, Lithuania dan Poland.

Terdahulu, Ketua Wagner, Yevgeny Prigozhin tiba di Belarus bagi menyelesaikan rundingan dengan Presiden Belarus, Alexander Lukashenko

Presiden Russia, Vladimir Putin berkata, kumpulan Wagner akan ditawarkan pilihan untuk berpindah di Belarus. – Agensi


Arab Saudi buka operasi pawagam,gimnasium, pusat sukan mulai Ahad

RIYADH, 22 Rejab 1442H, Sabtu – Operasi tayangan filem di panggung wayang, aktiviti gimnasium dan pusat sukan dibenarkan dibuka semula di Arab Saudi mulai Ahad ini.

Kementerian Dalam Negeri pada Jumaat berkata, restoran dan kafe turut dibenarkan membawa pelanggan makan di dalam premis.

Bagaimanapun, semua acara keramaian dan pesta akan terus ditangguh sehingga tarikh diberitahu kelak.

Penangguhan itu termasuk majlis perkahwinan, perjumpaan korporat, aktiviti sosial serta jamuan di dalam dewan.

Selain itu, perhimpunan sosial tetap terhad kepada jumlah kehadiran maksimum 20 orang.

Kerajaan sebelum ini menangguhkan acara rekreasi pada 3 Februari lalu bagi mengurangkan penularan wabak COVID-19.

Penangguhan itu dilanjutkan pada 14 Februari selama 20 hari.

Kementerian turut meminta orang ramai mematuhi langkah-langkah pencegahan bagi mengawal penularan COVID-19.

Malah, pemeriksaan turut akan dilakukan di premis untuk memastikan orang ramai mematuhi peraturan. – Agensi


PN, rakan sekutu dijangka bertembung di 11 kerusi

KOTA KINABALU, 23 Muharram 1442H, Jumaat – Berdasarkan kepada nama-nama calon yang diumumkan hari ini, Perikatan Nasional (PN) dan rakan sekutunya Barisan Nasional (BN) dan Parti Bersatu Sabah (PBS) dijangka akan bertembung antara satu sama lain di sekurang-kurangnya 11 kerusi dalam Pilihan Raya Negeri (PRN) Sabah.

Kerusi-kerusi terbabit adalah Bengkoka (UMNO/PBS), Telupid (UMNO/ PBS), Matunggong (PBS/PBRS), Kadamaian (PBS/PBRS), Tandek (PBS/PBRS), Tulid (PN/PBRS), Sook (PN/PBRS), Kapayan (MCA/PBS), Karamunting (MCA/PBS), Paginatan (UMNO/PN) dan Tanjung Aru (UMNO/PBS).

Secara keseluruhannya, PN yang terdiri daripada Bersatu, STAR dan SAPP, akan bertanding 29 kerusi, PBS 15 kerusi, manakala BN yang terdiri daripada UMNO, MCA dan PBRS pula 40 kerusi.

PRN Sabah mempunyai 73 kerusi untuk ditandingi dengan hari pencalonan telah ditetapkan pada Sabtu manakala hari mengundi pada 26 Sept.

PN, BN dan PBS, akan menggunakan simbol masing-masing pada PRN ini.

Sementara itu Warisan Plus yang terdiri daripada Warisan, DAP dan Amanah, akan bertanding di 54 kerusi dan UPKO (14), menjadikan jumlah keseluruhan 68 kerusi. PKR masih belum mengumumkan kerusi yang akan mereka tandingi.

Warisan, UPKO dan PKR juga akan menggunakan logo masing-masing dalam PRN ini. – Bernama


RON97 turun 5 sen

KUALA LUMPUR, 19 Muharram 1444H, Rabu – Harga runcit petrol RON97 turun 5 sen daripada RM4.40 kepada RM4.35 seliter, manakala harga RON95 dan diesel kekal masing-masing pada RM2.05 seliter dan RM2.15 seliter.

Kementerian Kewangan dalam kenyataan berkata, harga itu kekal berkuat kuasa dari tengah malam ini hingga 24 Ogos.

“Kerajaan mengekalkan harga runcit petrol RON95 pada paras harga siling RM2.05 seliter dan diesel RM2.15 seliter.

“Sungguhpun harga pasaran sebenar bagi kedua-dua produk telah meningkat melebihi paras harga siling yang telah ditetapkan seperti mana yang dapat dilihat pada harga runcit petrol RON97 yang ditetapkan mengikut harga pasaran,” katanya dalam kenyataan, hari ini.

Kementerian berkata, kerajaan akan terus memantau kesan perubahan harga minyak mentah dunia serta mengambil langkah yang bersesuaian bagi memastikan kebajikan dan kesejahteraan rakyat terus terpelihara.


Tolong buang sikap taksub pada ahli politik, ‘salah pun jadi betul’

BANGI, 9 Zulhijjah 1441H, Khamis – Sikap taksub kepada ahli politik harus dibuang kerana usaha memartabatkan agenda Melayu dan Islam adalah lebih mulia.

Demikian nasihat pemerhati politik, Ustaz Ibrahim Hassan al-Hafiz susulan khuatir senario politik hari ini membawa kepada politik fanatik individu sehingga apa jua yang dilakukan oleh seseorang itu semua betul, walaupun pada hakikatnya adalah salah dan telah diputuskan di mahkamah.

Beliau berkata, apabila perkara sedemikian berlaku, ia membutakan mata hati pentaksub politik daripada melihat kebenaran.

“Walaupun individu tersebut telah terbukti salah namun diangkat jua sebagai hero. Bahkan mereka sanggup mendedahkan diri dijangkiti penyakit COVID-19 dengan berhimpun beramai-ramai dan melanggar SOP kerana ketaksuban pada individu.

“Benda yang salah tidak menjadi benar walaupun dilakukan oleh ramai orang.

“Nasihat saya, buanglah sikap taksub pada individu kerana kesungguhan kita dalam memartabatkan agenda Melayu dan Islam itu adalah lebih mulia,” katanya dalam satu kenyataan.

Beliau berkata demikian dipercayai mengulas mengenai tindakan para penyokong Datuk Seri Najib Razak yang mengingkari prosedur operasi standard (SOP) akibat gagal mengamalkan penjarakan sosial ketika berkumpul di hadapan Kompleks Mahkamah di Jalan Duta, Kuala Lumpur.

Terdahulu, ribuan penyokong Najib hadir bagi memberi sokongan kepada Ahli Parlimen Pekan itu, berhubung kes penyalahgunaan kuasa dan pengubahan wang secara haram berjumlah RM42 juta dari sebuah unit di bawah 1MDB, iaitu SRC International Sdn Bhd.

Kelakuan penyokong bekas Perdana Menteri itu bagaimanapun mendatangkan rasa kecewa kepada Ketua Pengarah Kesihatan, Datuk Dr Noor Hisham Abdullah susulan tidak mengamalkan penjarakan sosial.

Kesal dengan situasi berkenaan, Ustaz Ibrahim berkata, kita mungkin bergembira dengan keputusan mahkamah yang mendapati Najib bersalah atas salah guna kuasa wang SRC International.

“Ini kerana biarpun yang didakwa ialah pemimpin parti kerajaan namun sistem kehakiman dilihat tidak berat sebelah dalam menjaga kedaulatan undang-undang.

“Yang kita tidak gembira adalah penyokong Najib yang tidak faham SOP setelah kita berpenat lelah menjalani pelbagai fasa PKP,” katanya.


Agih pek Ramadan: Relawan Muda cari sukarelawan

BANGI, 15 Syaaban 1442H, Isnin – Relawan Muda ISMA mencari sukarelawan yang ingin menyertai aktiviti pembungkusan dan agihan 10,000 pek prihatin Ramadan di seluruh negara mulai Sabtu ini.

Antara syarat penyertaan, peserta haruslah lelaki berusia 18 hingga 35 tahun, sihat dan kuat tubuh badan serta minat dengan aktiviti khidmat masyarakat.

Jenis aktiviti yang disediakan termasuk pembungkusan pek prihatin Ramadan; agihan pek prihatin Ramadan (10,000 unit) dan agihan pek iftar Ramadan melibatkan 20,000 unit.

Aktiviti pembungkusan pek prihatin Ramadan akan diadakan pada 3 dan 4 April ini membabitkan 10,000 unit.

Sementara agihan pek prihatin Ramadan dan pek iftar Ramadan yang meliputi empat fasa akan diadakan di 50 lokasi berbeza bermula 17 April dan berakhir pada 9 Mei depan.


Perbezaan konsep pemilikan harta antara Barat dan Islam

1. DALAM sistem Barat, siapa yang berusaha dan memiliki sesuatu maka dialah pemilik dan empunya. A berusaha mencari duit, duit dapat kat tangan dia, dialah pemilik duit. Dia gunakan duit untuk beli kereta, kereta bertukar ke tangan dia, maka dialah pemilik kereta.

2. Dalam Islam, konsepnya mungkin agak berbeza. Apa yang kita miliki, adakalanya adalah milik kita tapi adakalanya adalah hak orang lain yang diamanahkan kepada kita sahaja. Pemilik hakiki kepada semua benda adalah Allah sahaja.

3. Hadis diriwayatkan oleh Imam Bukhari bahawa Rasulullah SAW bersabda:

أنَّ الله قد افترض عليهم صدقةً في أموالهم, تُؤْخَذ من أغنيائهم, فتُرَدُّ في فُقرائهم
“Allah mewajibkan ke atas mereka zakat dari harta mereka, diambil dari orang kaya di kalangan mereka dan dikembalikan kepada orang faqir di kalangan mereka.”

Orang kaya di dalam hadis disebut al-ghaniyy. Ia bermaksud orang yang tidak perlu. Harta yang dimiliki adalah pada kadar yang dia perlu. Lebihan dari itu bukan keperluannya. Oleh kerana dia tidak perlu kepada lebihan itulah maka dia dipanggil al-ghaniyy.

Hadis menyebut harta dikembalikan kepada orang faqir. Bukan diberikan tetapi dikembalikan, kerana ada hak mereka di situ.

4. Noktah lain, Barat memberikan kebebasan untuk kita menggunakan apa yang kita miliki. Jika kita nak beri kepada sesiapa itu hanyalah ihsan dan budi baik sahaja.

5. Islam pula tidak membenarkan harta berlegar di kalangan orang kaya sahaja. Ia perlu diagihkan kepada orang yang memerlukan dari kalangan faqir, miskin, berkeperluan dan sebagainya. Di dalam al-Quran Allah berfirman:

كَيْ لَا يَكُونَ دُولَةً بَيْنَ الْأَغْنِيَاءِ مِنكُمْ
“(Ketetapan yang demikian) supaya harta itu tidak hanya beredar di antara orang-orang kaya dari kalangan kamu.” (Al-Hasyr: 7)

6. Konsep yang berbeza antara Barat dan Islam, menolak kita untuk memilih konsep apakah yang akan kita gunakan dalam pengurusan harta kita.

Syukurilah apa yang Allah beri kerana itu adalah anugerah Allah.

Kongsikan dengan yang lain kerana ada hak orang lain di dalam harta tersebut.

Berpada-pada dalam kemewahan pada batas yang diharuskan sahaja.

Sediakan diri untuk berpisah dengan harta yang dimiliki kerana permilikan itu hanya sementara.

Wallahu a’lam

Ustaz Muhammad Fauzi Asmuni
Presiden Ikatan Muslimin Malaysia (ISMA)


Muhyiddin ingatkan menteri PN tolak PRU15 tahun ini

BANGI, 7 Rabiulawal 1444H, Selasa – Perikatan Nasional (PN) tetap dengan pendirian Pilihan Raya Umum ke-15 (PRU15) tidak wajar diadakan tahun ini.

Ia memandangkan monsun timur laut akan bermula tidak lama lagi dengan banjir dijangka melanda negara terutamanya di negeri-negeri pantai timur.

Pengerusi PN, Tan Sri Muhyiddin Yassin menegaskan, mengadakan pilihan raya ketika musim banjir tentunya akan menjejaskan perjalanan pilihan raya di samping menyusahkan rakyat.

“Kerajaan mesti memberi fokus kepada persiapan menghadapi musim banjir di samping terus memberi tumpuan kepada usaha mempercepatkan proses pemulihan negara pasca-pandemik.

“Rakyat sedang terbeban dengan masalah inflasi, kenaikan harga barang dan kejatuhan nilai ringgit di samping proses pemulihan negara yang masih perlahan.

“Penyelesaian kepada permasalahan ini mesti diberikan tumpuan sepenuhnya oleh kerajaan terutamanya menerusi Bajet 2023,” katanya dalam kenyataan hari ini.

Muhyiddin berkata, anggota Jemaah Menteri dari PN juga telah diminta untuk mempertegaskan pendirian ini di dalam Mesyuarat Jemaah Menteri.

“Semua Ahli Parlimen Perikatan Nasional juga diminta mengambil pendirian yang sama,” katanya.


Israel semakin mengganas tangkap 19 anggota Jihad Islam

BAITULMAQDIS, 8 Muharam 1444H, Sabtu – Tentera rejim Zionis meluaskan serangan terhadap Jihad Islam hari ini dan mengumumkan penahanan 19 anggota kumpulan itu di Tebing Barat, di samping melancarkan serangan menyasarkan kubu mereka di Gaza.

Dalam satu kenyataan, tentera Israel berkata, anggotanya dan ejen dari agensi keselamatan dalaman Shin Bet telah beroperasi di beberapa lokasi Tebing Barat, untuk menahan operasi Jihad Islam.

“Daripada 20 individu yang ditahan dalam operasi terbaru itu, 19 daripadanya adalah anggota Jihad Islam,” katanya.

Pertempuran terbaharu di Gaza tercetus selepas Israel menahan Bassem al-Saadi, seorang komander kanan Jihad Islam yang didakwa mendalangi beberapa serangan,  awal minggu ini di Tebing Barat.

Jihad Islam – sebuah kumpulan yang disokong Iran – mempunyai kehadiran yang kuat di Gaza dan Tebing Barat, wilayah Palestin yang diduduki oleh Israel sejak 1967.

Israel mendakwa Jihad Islam di Gaza merancang untuk menyerang selatan Israel sebagai tindak balas penahanan Bassem, sekali gus memaksanya melancarkan serangan balas. – Agensi


Didakwa hilang, PBB bimbang keselamatan aktivis wanita Afghanistan

WASHINGTON, 9 Rejab 1443H, Jumaat – Setiausaha Agung Pertubuhan Bangsa-Bangsa Bersatu (PBB), Antonio Guterres bimbang terhadap keselamatan beberapa aktivis wanita di Afghanistan yang didakwa hilang sejak kebelakangan ini.

Justeru, Guterres menggesa Taliban – pemerintah Afghanistan – untuk memastikan keselamatan aktivis wanita berkenaan.

“Saya semakin bimbang dengan keselamatan aktivis wanita di Afghanistan, beberapa daripada mereka dilaporkan hilang sejak kebelakangan ini,” katanya.

Kumpulan hak asasi PBB di Geneva minggu ini turut melahirkan kebimbangan terhadap empat aktivis wanita dan beberapa ahli keluarga mereka yang lain, dipercayai ditahan atau diculik selepas menyertai beberapa siri bantahan yang dilakukan kumpulan aktivis berkenaan.

Beberapa aktivis iaitu Parwana Ibrahim Khil dan Tamana Paryani ditahan selepas terbabit dalam tunjuk perasaan di Kabul pada 16 Januari lalu.

Mursal Ayar dan Dr Zahra Mohammadi juga turut menjadi mangsa tahanan pada awal Februari lalu.

Selepas ditahan, Tamana Paryani berkongsi ugutan yang diterima daripada Taliban menerusi media sosial.

Sejak Taliban mengambil alih pentadbiran, kumpulan aktivis wanita sering mengadakan bantahan menyuarakan ketidakpuasan hati di bandar-bandar, termasuk di Kabul.

Kesemua aktivis berkenaan menyuarakan ketidakpuasan hati terhadap hak asasi mereka, sekatan ke atas hak wanita, penutupan sekolah dan kekurangan peluang kerja untuk golongan wanita.

Keadaan tersebut menyebabkan mereka diancam dan diugut oleh tentera Taliban.

Taliban ketika memerintah Afghanistan pada tahun 1996 hingga 2001 – terkenal dengan penyalahgunaan hak selain mengamalkan dasar berat sebelah terhadap golongan wanita.

Walaupun berjanji untuk mengenakan peraturan yang lebih sempurna selepas mengambil alih pentadbiran pada Ogos tahun lalu, pemimpin Taliban didakwa masih kekal dengan dasar berat sebelah itu.

Malah, hak golongan wanita masih disekat termasuk mengasingkan tempat kerja wanita serta menghalang pelajar perempuan bersekolah.- Agensi


Ekonomi Turki berkembang 7.5 peratus Q2, perlahan pada H2

ANKARA, 28 Muharam 1444H, Jumaat – Ekonomi Turkiye berkembang 7.5 peratus pada suku kedua 2022, manakala ramalan pertumbuhan setahun berada pada 4 peratus, menunjukkan penurunan aktiviti ekonomi separuh kedua tahun ini, lapor Reuters.

Menurut laporan, ekonomi negara itu berkembang 7.3 peratus tahun ke tahun pada suku pertama, didorong oleh prestasi kukuh, eksport kukuh dan permintaan domestik yang teguh. Ia dijangka mengekalkan prestasi kukuh pada suku kedua.

Program ekonomi baharu Presiden Recep Tayyip Erdogan telah mengutamakan pertumbuhan dan eksport, sambil menyasarkan untuk menangani inflasi dengan menampung defisit akaun ketika krisis, bukannya kenaikan kadar.

Di bawah pelan Erdogan juga, lira turun 44 peratus berbanding dolar dan susut 27 peratus lagi setakat tahun ini, menaikkan inflasi ke paras tertinggi kepada hampir 80 peratus pada bulan Julai.

Walaupun pemotongan kadar bertujuan untuk merangsang ekonomi, penganalisis meramalkan bahawa aktiviti boleh menjadi dingin pada separuh kedua tahun ini.

Ia disebabkan oleh aliran permintaan menurun dan kelembapan ekonomi yang dari rakan perdagangan terbesar Turki.

Anggaran median 13 ahli ekonomi dalam tinjauan Reuters untuk pertumbuhan keluaran dalam negara kasar (KDNK) tahunan pada suku kedua berjumlah 7.5 peratus, dalam julat 5 peratus dan 8.7 peratus.

Pertumbuhan setahun penuh adalah lebih rendah, dengan anggaran median 18 ahli ekonomi berada pada 4.05 peratus dan ramalan antara 3.3 peratus dan 5 peratus.

Bank pusat Turki memetik tanda-tanda kelembapan pada suku ketiga minggu lepas apabila mengejutkan pasaran dengan mengurangkan kadar dasar sebanyak 100 mata asas kepada 13 peratus.

Sebelum ini, Menteri Kewangan, Nureddin Nebati berkata, beliau menjangkakan pertumbuhan pada suku kedua meningkat lebih tinggi daripada 7.3 peratus yang dicatatkan pada suku pertama.

Institut Statistik Turki dijangka mengumumkan keputusan pertumbuhan suku kedua pada 31 Ogos. – Agensi


Bahaya! Negara sokong Palestin akan dianggap pengganas jika dunia iktiraf Israel

BANGI, 27 Rabiulawal 1442H, Jumaat – Malang sekali apabila lebih 161 negara sudah mengiktiraf Israel sebagai sebuah negara yang sah – meskipun hakikatnya Tel Aviv telah menjajah dan merampas tanah Palestin sejak puluhan tahun.

Setakat ini, hanya 31 buah negara, yang majoritinya negara Islam belum mengiktiraf kewujudan negara haram yang sejak sekian lama menceroboh Palestin.

Ketua Pegawai Eksekutif IRIS Institute (IRIS), Ustaz Syed Ahmad Israa’ Syed Ibrahim berkata, seandainya 31 negara ini mengambil keputusan mengiktiraf Israel dan menormalisasi hubungan dengan Zionis, maka akan berlaku situasi lebih dahsyat daripada sekarang.

“Jika normalisasi ini berlaku secara keseluruhan, khususnya negara Timur Tengah dan Afrika Utara, kita akan lihat – isu Palestin – yang selama ini dianggap sebagai isu rampasan dan penjajahan akan terus dipadamkan dalam peta dunia,” katanya dalam sebuah video yang disiarkan TV Pertiwi.

Menjelaskan perkara itu, beliau berkata, naratif berkenaan Israel dan Palestin akan berubah sama sekali jika seluruh dunia bertindak mengiktiraf negara pengganas Zionis.

“Kelak, sesiapa yang mahu mengangkat semula isu Palestin dan mahu membantu Palestin serta mendukung mana-mana gerakan yang ingin membebaskan Palestin..

“… mereka pula yang akan dilihat sebagai pengganas yang mengancam ‘kestabilan’ di Timur Tengah dan keselamatan Israel,” katanya.

Tahun ini, Emiriah Arab Bersatu (UAE) menjadi negara teluk pertama yang mengiktiraf Israel dalam tempoh 26 tahun selepas Mesir dan Jordan.

Langkah itu kemudian disusuli Bahrain dan terkini Sudan.

Selepas perjanjian ditandatangani, Presiden Amerika Syarikat sebelum ini, Donald Trump serta merta mengeluarkan Sudan daripada senarai negara-negara yang membiayai keganasan. Sekatan ekonomi terhadap negara itu turut ditamatkan.

Trump mendakwa, sekurang-kurangnya lima lagi negara Arab dijangka akan menjalin perjanjian damai dengan Israel selepas ini.


Mat Kilau pecah rekod ‘box-office’, 2 hari kutipan RM2.8 juta

BANGI, 25 Zulkaedah 1443H, Sabtu – Filem epik Mat Kilau terbitan Studio Kembara mencipta sejarah apabila berjaya meraih kutipan sebanyak RM1.8 juta pada hari kedua ditayangkan di pawagam di seluruh negara.

Khabar gembira itu dikongsikan Pengarah filem, Syamsul Yusof, menerusi satu hantaran terbaharu di entri Instagram miliknya hari ini.

Berbangga dengan kejayaan itu, pelakon filem popular Munafik itu berkata, Mat Kilau sekali gus memecah rekod dan mengenepikan filem lain.

“Filem Melayu kita berjaya mengenepikan filem luar dan Hollywood antarabangsa. Dan itu, kita harus berbangga,” katanya yang turut memuat naik poster jumlah kutipan tayangan filem berkenaan.

Poster itu turut memaklumkan bahawa Mat Kilau berjaya memecahkan rekod ‘box-office’ dalam tempoh dua hari.

Sebelum ini, Mat Kilau memecahkan rekod sebagai filem epik pertama yang berjaya memperoleh kutipan tertinggi dalam sejarah perfileman tempatan.

Filem itu yang menemui penonton di Malaysia pada 23 Jun lalu berjaya memungut RM1 juta pada hari pertama ditayangkan.

Ia menjadikan jumlah keseluruhan setakat ini ialah RM2.8 juta.


Kalimah Allah: PEMBELA junjung titah Sultan Selangor, Sultan Johor

BANGI, 9 Syaaban 1442H, Selasa – Pertubuhan-Pertubuhan Pembela Islam (PEMBELA) menjunjung dan menyokong titah raja-raja Melayu yang bersungguh-sungguh menunaikan amanah sebagai ketua agama Islam negeri.

Ini selepas Sultan Selangor, Sultan Sharafuddin Idris Shah hari ini dengan tegas bertitah bahawa kalimah Allah ialah suatu kalimah suci umat Islam dan hanya boleh digunakan untuk merujuk kepada Tuhan Yang Maha Esa.

Justeru, baginda bertitah bahawa penggunaan kalimah Allah dalam kitab Bible (terjemahan Bahasa Melayu) atau percetakan buku dan tulisan agama Kristian dalam apa-apa bentuk sekali pun tetap dilarang sama sekali penggunaannya di Selangor.

Sebelum ini juga, Sultan Johor, Sultan Ibrahim Sultan Iskandar bertitah perkara sama dan mengarahkan tindakan sepatutnya diambil segera.

Menjunjung titah itu, Pengerusi PEMBELA, Haji Aminuddin Yahaya berkata, titah itu mengabsahkan lagi kegusaran dan rasa tersinggung umat Islam dalam isu kalimah Allah.

Beliau berkata, ia sekali gus menyangkal pihak-pihak yang cuba memperlekehkan umat Islam, kononnya kerisauan itu tidak berasas.

“Alhamdulillah, salah satu daripada enam resolusi Persidangan NGO-NGO Islam dalam isu ini sudah hampir tercapai, iaitu agar Majlis Raja-Raja Melayu sebagai ketua agama Islam setiap negeri mengambil tindakan dalam isu ini.

“InsyaAllah, kita pasti sultan-sultan di negeri-negeri lain juga bakal menyusul untuk mengeluarkan titah yang sama dalam isu ini dengan tegas demi mempertahankan kesucian dan kedaulatan Islam di negeri masing-masing sekali gus di seluruh Malaysia, sebagai agama negara,” katanya dalam kenyataan, hari ini.

Serentak itu, beliau menggesa umat Islam supaya tidak lagi meragui untuk mengambil pendirian dalam isu kalimah Allah.

“Apakah pendirian ketua parti kalian lebih penting berbanding titah raja-raja kamu?,” soalnya.


COVID-19: Filipina longgar sekatan 10 hari walau kes masih tinggi

MANILA, 11 Muharram 1443H, Jumaat – Presiden Filipina, Rodrigo Duterte bersetuju melonggarkan sekatan di ibu negara bermula esok sehingga 31 Ogos, meskipun negara itu melaporkan jumlah jangkitan harian COVID-19 kedua tertinggi semalam.

Filipina berusaha memerangi lonjakan kes jangkitan dan kematian baharu, yang sebahagiannya didorong oleh varian berbahaya Delta.

Jurucakap Presiden, Harry Roque berkata, wilayah ibu – termasuk 16 bandar dengan 13 juta penduduk – akan diletakkan di bawah sekatan fasa kedua setelah berdepan perintah berkurung yang ketat sejak 6 Ogos lalu.

“Klasifikasi terbaru ini tanpa menjejaskan pelaksanaan perintah sekatan yang ketat,” katanya tanpa menyatakan keputusan kerajaan selepas 31 Ogos sama ada fasa sekatan itu masih dikekalkan atau sebaliknya.

Sekatan yang lebih longgar akan membolehkan kapasiti operasi lebih meluas bagi beberapa perniagaan, namun perkhidmatan makan di kedai dan majlis keagamaan masih tidak dibenarkan.

Kementerian Kesihatan Filipina pada Khamis mengesahkan 14,895 kes jangkitan harian baharu dengan 258 kematian, jumlah kedua tertinggi sejak wabak itu merebak.

Malah, negara itu turut merekodkan kes aktif yang tinggi dalam tempoh empat bulan mencecah 111,720 kes. – Agensi


Varian baharu COVID-19 dari UK dikesan di Jepun, Perancis

TOKYO, 11 Jamadilawal 1442H, Sabtu – Lima kes varian baharu COVID-19 yang cepat menular di United Kingdom (UK) telah ditemui di Jepun dan satu kes telah disahkan di Perancis.

Media tempatan melaporkan, lima orang yang dijangkiti varian baharu itu tiba dari UK dan sedang menjalani kuarantin.

Sehingga kini pegawai kesihatan rancak mengesan kontak rapat dan kemungkinan jangkitan.

Negara matahari terbit itu telah menghindari jumlah jangkitan besar yang dilihat di negara-negara dari Amerika Syarikat (AS) hingga ke Eropah, bagaimanapun kes meningkat dengan mendadak dan jumlah harian melepasi 3,000 untuk pertama kalinya bulan ini.

Sementara itu, Perancis pula menyetujui perjanjian untuk mengurangkan larangan perjalanan individu yang datang dari UK.

Kes pertama varian coronavirus yang cepat menular di Perancis merupakan seorang warganegara lelaki yang tiba dari London pada 19 Disember lalu.

Kementerian kesihatan Perancis berkata, individu berkenaan tidak simptomatik dan kini mengasingkan diri.

Pesakit diuji di hospital pada 21 Disember dan didapati dijangkiti strain virus yang dikenali sebagai VOC 202012/01.

“Pihak berkuasa kesihatan telah mengesan kontak untuk profesional kesihatan merawat pesakit.

“Sebarang kenalan mereka yang dilihat mudah terdedah juga akan diasingkan,” kata kementerian dalam satu kenyataan.

Russia pula menjadi negara terbaru yang mengenakan kuarantin lebih ketat kepada pelancong dari Britain. – Agensi


Kerajaan tiada visi, Menteri Luar Lubnan letak jawatan

BEIRUT, 13 Zulhijjah 1441H, Isnin – Menteri Luar Lubnan meletak jawatan hari ini, menjadikannya sebagai menteri Kabinet pertama berundur di tengah-tengah krisis ekonomi dan kewangan yang melanda negara itu.

Nassif Hitti menyerahkan surat peletakan jawatannya kepada Perdana Menteri. Beliau dilantik menjadi Menteri Luar pada Januari lalu di bawah pemerintahan Perdana Menteri Hassan Diab.

Nassif dilaporkan tidak menyenangi prestasi pemerintah, selain kurangnya tindakan terhadap reformasi yang dijanjikan.

Beliau menegaskan bahawa punca meletakkan jawatan adalah kerana kerajaan tiada visi untuk masa depan Lubnan.

“Tiada kemahuan untuk melaksanakan struktur reformasi seperti diminta masyarakat antarabangsa,” katanya.

Beliau turut memberi amaran bahawa Lubnan kini berubah menjadi negara yang gagal, selain menggesa ahli politik bersatu demi kepentingan nasional negara itu.

“Jika tidak, kapal akan tenggelam bersama semua orang yang berada di dalamnya,” katanya.

Media tempatan turut melaporkan bahawa Nassif berang dengan tindakan Hassan yang mengkritik Menteri Luar Perancis Jean-Yves Le Drian ketika lawatannya ke Beirut bulan lalu.

Hassan berkata, Le Drian ‘tidak membawa sesuatu yang baharu’, namun tidak menerangkan secara terperinci pembaharuan yang dilaksanakan oleh pemerintah Lubnan.

Pengunduran Nassif adalah tamparan hebat bagi Hassan di mana, beliau telah berjuang untuk melaksanakan reformasinya di tengah-tengah krisis kewangan yang belum pernah terjadi sebelum ini, selain terpaksa berhadapan dengan wabak pandemik COVID-19. -Agensi


Macau Scam guna tandatangan Ketua Polis Pahang dikesan

KUANTAN, 22 Jamadilawal 1442H, Rabu – Polis Pahang mengesan taktik baharu sindiket Macau Scam, yang menggunakan surat palsu kononnya ditandatangani Ketua Polis Pahang bagi memperdayakan mangsa, untuk memindahkan wang ke akaun mereka.

Ketua Polis Pahang Datuk Seri Abd Jalil Hassan berkata, surat yang menggunakan kepala surat Polis Diraja Malaysia (PDRM) itu mendakwa, penerimanya perlu memindahkan wang atau ditangkap atas alasan terlibat dalam penyeludupan dadah dan penggubahan wang haram.

“Surat itu juga mendakwa jika penerima enggan bekerjasama, maka waran tangkap akan dilaksanakan serta-merta dan semua aset serta akaun bank miliknya akan dibekukan selama dua tahun lima bulan, selain direman 45 hari,” katanya pada sidang media di Ibu Pejabat Polis Kontinjen Pahang di sini, hari ini.

Abd Jalil berkata beliau sendiri telah melihat dokumen palsu itu yang diterima menerusi WhatsApp telefon pintarnya pada 3 petang, Isnin lalu dan polis telah berjaya mengesan seorang lelaki berusia dalam lingkungan 30-an, yang dipercayai menerima surat itu bagi membantu siasatan.

Pada perkembangan lain, Abd Jalil berkata polis mengesan aktiviti penjualan tiga bidang tanah milik Perbadanan Setiausaha Kerajaan (SUK) Pahang di laman sosial Facebook dan Mudah.my tanpa kebenaran pihak terlibat.

Katanya, kegiatan itu disedari Penolong Setiausaha Kanan Perbadanan SUK Pahang, yang menerima mesej WhatsApp pada 10.30 pagi, 28 Dis lalu daripada seorang individu yang ingin mendapatkan pengesahan mengenai penjualan tanah di Jerantut, kira-kira 150 kilometer dari sini.

“Tanah itu yang terletak di Ulu Tembeling dan Pedah kononnya untuk dijual pada harga RM11,000 seekar. Semakan di Suruhanjaya Komunikasi dan Multimedia Malaysia (SKMM) membolehkan kita mengenal pasti seorang broker tanah berusia 30-an, untuk membantu siasatan.

“Kita sedang menyiasat jika lelaki berkenaan terlibat atau ada pihak lain yang menggunakan namanya bagi memperdayakan orang awam untuk membeli tanah tersebut. Kita minta mereka yang ada membeli atau ditawarkan tanah di situ menerusi media sosial, menghubungi polis bagi membantu siasatan,” katanya. – Bernama


Tular tikus jamah ayam goreng, kedai makan diarah tutup 14 hari

KUALA LUMPUR, 1 Jamadilakhir 1444H, Ahad – Kementerian Kesihatan (KKM) mengeluarkan arahan penutupan selama 14 hari dan enam notis kompaun terhadap sebuah kedai makan di Pandan Indah, di sini susulan tular video memaparkan tikus menjamah ayam goreng dalam pemanas makanan di premis berkenaan.

Ketua Pengarah Kesihatan, Tan Sri Dr Noor Hisham Abdullah berkata, selepas menjalankan pemeriksaan di kedai makan itu semalam, pasukan penguat kuasa kesihatan Bahagian Kesihatan dan Kualiti Makanan (BKKM) dari Jabatan Kesihatan Negeri (JKN) Selangor serta Pejabat Kesihatan Daerah (PKD) Hulu Langat mendapati tahap kebersihannya tidak memuaskan.

“Sehubungan itu, tindakan penutupan di bawah Seksyen 11 Akta Makanan 1983 dan arahan penutupan selama 14 hari telah dikeluarkan,” katanya dalam kenyataan hari ini.

Dr Noor Hisham berkata, enam notis kompaun turut dikeluarkan di bawah Peraturan-Peraturan Kebersihan Makanan 2009 terhadap premis tersebut kerana gagal dalam beberapa aspek kawalan penyediaan makanan yang bersih dan selamat.

Menurutnya, KKM menyeru orang ramai terutama pengusaha dan pengendali makanan menjalankan tanggungjawab bersama dalam memastikan aspek keselamatan makanan terjaga bagi mengelakkan keracunan serta wabak penyakit bawaan makanan.

“Pengguna turut disarankan memilih premis makanan yang mempunyai logo BeSS (bersih, selamat dan sihat) apabila membeli atau menjamu makan di luar rumah,” katanya.

Beliau berkata, sekiranya mempunyai sebarang kemusykilan berhubung isu keselamatan makanan, pengguna boleh menghubungi mana-mana JKN atau PKD terdekat atau melayari laman sesawang http::/moh.spab.gov.my atau Facebook BKKM.

Sebelum ini, tular di media sosial video berdurasi 15 saat yang merakamkan seekor tikus sedang menjamah ayam goreng dalam pemanas makanan di sebuah restoran. – Bernama


Norhizam tanding Bebas, yakin menang 80 peratus undi Pengkalan Batu

MELAKA, 2 Rabiulakhir 1443H, Ahad – Bekas Ahli Dewan Undangan Negeri (ADUN) DAP, Datuk Norhizam Hassan Baktee akan bertanding sebagai calon Bebas untuk mempertahankan kerusinya di Pengkalan Batu pada Pilihan Raya Negeri (PRN) Melaka, 20 November akan datang.

Dalam satu pengumuman hari ini, Norhizam berkata, beliau yakin mampu memenangi semula kerusi itu walaupun bertanding sebagai calon Bebas kali ini.

Beliau dijangka akan berdepan saingan sengit UMNO, Parti Pribumi Bersatu Malaysia (Bersatu), DAP dan Parti Bumiputera Perkasa Malaysia (Putra).

Norhizam adalah salah seorang daripada ‘Empat ADUN Melaka’ yang menarik balik sokongan mereka kepada pentadbiran negeri ketika itu, sekali gus menyebabkan PRN ini.

“Jika kita melaksanakan tugas kepada rakyat, insya-Allah kita akan menang dan naluri saya memberitahu saya boleh menang sehingga 80 peratus daripada jumlah undi.

“Ini bukan cakap kosong. Saya mempunyai KPI (indeks prestasi utama) selama tiga tahun di mana saya sentiasa turun padang,” katanya pada sidang media di Taman Lagenda, Pengkalan Batu, di sini.

Menurut Norhizam, beliau telah menerima tawaran daripada sekurang-kurangnya empat parti politik untuk bertanding di bawah lambang mereka tetapi memutuskan untuk memasuki medan perang sendirian.

Baru-baru ini, Perikatan Nasional (PN) berkata, ia akan meletakkan Mohd Azrudin Md Idris dari Bersatu untuk kerusi Pengkalan Batu manakala Barisan Nasional (BN) akan meletakkan Datuk Kalsom Nordin daripada UMNO dan Pakatan Harapan (PH) akan meletakkan Muhammad Danish Zainudin daripada DAP.

Mengulas mengenai calon lain, Norhizam menyatakan keyakinan bahawa tiada seorang pun daripada mereka yang membuatnya tergugat.

“Danish bukan budak tempatan. Dia macam payung terjun dan saya pun tak kenal dia.

“Gerak kerja Kalsom pula sebaliknya tidak sama taraf dengan saya kerana untuk menjadi calon, seseorang itu mesti telah melakukan gerak kerja sekurang-kurangnya dua tahun lebih awal,” katanya.


TH sasar 10,000 penyertaan bagi ibadah korban

MAKKAH, 8 Zulkaedah 1444H, Ahad – Tabung Haji (TH) menyasarkan 10,000 penyertaan bagi ibadah korban menerusi perkhidmatan digital THiJARI dan pejabat cawangan, tahun ini.

Pengarah Operasi Kewangan Shamsul Bahar Shamsudin berkata bayaran korban itu dibuka kepada jemaah haji dan pendeposit di tanah air sejak pertengahan bulan ini hingga 24 Jun depan.

Beliau berkata bayaran korban pada tahun ini adalah RM900 bagi seekor kibas berbanding RM810 pada tahun lepas.

“Korban kita lakukan dengan kerjasama Islamic Development Bank. Segala-galanya akan diuruskan mereka dengan korban dilakukan di Tanah Suci, manakala daging korban diagihkan di Tanah Suci dan 25 negara lain,” katanya kepada pemberita di sini.

Antara negara yang akan diagihkan daging korban ialah Jordan, Palestin, Syria, Mali, Ghana, Bangladesh dan Azerbaijan.

Shamsul Bahar berkata setakat ini, TH telah menerima kira-kira 6,500 penyertaan bagi ibadah korban tersebut.

Dalam pada itu, beliau berkata bayaran dam bagi pelaksanaan haji tamatuk dan haji qiran tahun ini adalah RM725 bagi sembelihan seekor kibas. -Bernama


Kadar kemasukan ke hospital dijangka menurun Ogos ini

PUTRAJAYA, 15 Zulhijjah 1442H, Ahad – Kes COVID-19 serta kadar kemasukan ke hospital dijangka menurun bulan hadapan (Ogos), apabila 40 peratus populasi penduduk dewasa di negara ini lengkap divaksinasi, kata Menteri Penyelaras Program Imunisasi COVID-19 Kebangsaan (PICK) Khairy Jamaluddin.

Beliau berkata, penggunaan vaksin mampu mencegah kesan teruk apabila dijangkiti COVID-19 dan kadar kemasukan ke hospital untuk warga emas juga telah menunjukkan trend penurunan.

Berdasarkan data dari Hospital Sungai Buloh, katanya kadar kemasukan ke hospital untuk warga emas bagi kategori 4 dan 5, menunjukkan trend penurunan selaras pelaksanaan Fasa 2 PICK.

“Vaksin COVID-19 sememangnya alat perlindungan penting kepada manusia dalam berdepan virus SARS-CoV-2,” katanya dalam temu bual bersama media secara maya baru-baru ini.

Khairy berkata, keraguan terhadap keberkesanan vaksin COVID-19 di negara ini dilihat semakin menurun, setelah ramai yang mendaftar untuk menerima suntikan.

“Mungkin ada yang tidak mahu menerima vaksin sebab ingin ambil ubat yang lain-lain, tetapi apabila diumumkan apa yang dibenarkan sekiranya lengkap vaksinasi, lebih ramai akan tampil untuk divaksinasi,” katanya.

Mengenai keperluan untuk suntikan ketiga vaksin (booster) di negara ini, beliau berkata perkara tersebut akan dikemas kini dalam mesyuarat Jawatankuasa Khas Jaminan Akses Bekalan Vaksin COVID-19 (JKJAV) pada minggu hadapan.

Katanya beliau difahamkan ‘technical working group’ yang dipengerusikan Pengarah Institut Penyelidikan Klinikal, Institut kesihatan Negara (NIH) Dr Kalaiarasu M. Peariasamy, akan buat beberapa syor berkenaan ‘booster shot’.

Dalam pada itu, Khairy berkata pihaknya telah meminta Institut Keselamatan dan Kesihatan Pekerjaan Negara (NIOSH), untuk memeriksa aspek pengudaraan di semua pusat pemberian vaksin (PPV) di seluruh negara bagi mengelakkan berlakunya penularan wabak COVID-19 di PPV. – Bernama